Isu DID: Sekejap lelaki, sekejap perempuan belajar memahami bukan menghukum

KUALA LUMPUR: Dua sahabat baik Belle, gadis yang bertukar 30 personaliti secara frekuensi dan didiagnos menghidap Dissociative Identity Disorder (DID) mahu netizen dan masyarakat di luar sana cuba memahami dan bukan menghukum.

Ini kerana masih ada kata-kata nista yang menohmah rakan mereka sebagai gila, berhalusinasi, mereka cerita dan sebagainya walaupun mereka tidak pernah mengenali rapat jauh sekali bertentang mata dengan penghidap DID.

MEDIA VARIASI menerusi siri Bongkar mendedahkan sisi kehidupan penghidap DID, Belle, 23, yang memiliki 30 personaliti termasuk jantina wanita, lelaki, usia antara enam tahun hingga 43 tahun yang dialaminya sejak lima tahun lalu.

Keadaan yang dialaminya bukan berniat mempersendakan agama kerana setiap kali ‘bertukar roh’ ia di luar kawalan dan paras sedar.

Belle sebelum ini berkongsi pengalamannya hidup bersama personaliti yang amat bijak sehingga berjaya memperoleh 8A dalam Sijil Pelajaran Malaysia (SPM) kira-kira lima tahun lalu.

Lebih mengejutkan apabila Belle yang sememangnya alah makanan kacang sejak kecil yang menyebabkan kulitnya gatal, bengkak dan kemerahan namun apabila ‘bertukar roh’ lain alahan itu hilang.

Juga tiada penjelasan dari sudut perubatan apabila bertukar frekuensi kepada beberapa personaliti berbeza berkenaan ada yang matanya rabun dan memiliki tahap kuasa kanta lekap berbeza setiap kali pemeriksaan mata dibuat.

Menerusi laporan bongkar siri keempat isu DID ini, Belle berkongsi pengalamannya ketika bertukar personaliti lelaki yang bertentangan jasad asalnya.

Rakan kepada Belle iaitu  Lya, 21, dan Mia, 22,  tampil menjelaskan kepada masyarakat mengenai isu DID ini agar wujud kesedaran dan berharap golongan ini tidak terus dikecam atau terpinggir.

Kedua-dua sahabat Belle ini mula mengenali dan berhubung antara satu dengan lain menerusi aplikasi Tiktok.

Lya, pelajar jurusan kejuruteraan awam berkata, masyarakat di negara ini belum cukup faham dengan masalah kesihatan mental terutama DID melainkan penghidapnya sendiri.

Bagaimanapun, sikap keterbukaan mendorong Lya untuk lebih memahami DID kerana dia sendiri sememangnya seorang yang mempunyai sifat ingin tahu yang tinggi selain suka mencari kajian tentang kesihatan mental.

“Benda alah (stigma tidak waras) kepada penghidap DID itu adalah sensitif. Sebenarnya semua orang ada isu kesihatan mental tetapi janganlah kita ‘invalid’ (tidak terbuka untuk menerima dan membantu) kesihatan mental mereka.

“Ramai orang salah tanggapan kepada penghidap DID, mengatakan mereka bahaya, agresif, tetapi sebenarnya tidak.

“Macam saya jenis terbuka dan ‘curiosity’ (ingin tahu) tinggi. Lebih baik saya bertanya orang yang mengalami daripada semata-mata mencari kajian itu sendiri,” katanya ketika ditemui MEDIA VARIASI.

Menerusi siri pertama Bongkar MEDIA VARIASI, masalah DID berpunca daripada trauma lebih teruk di masa lampau.

DID, masih baharu dalam masyarakat di negara ini, masalah yang sangat jarang ditemui dan tiada kajian mengenainya hanya dikategorikan sebagai masalah kesihatan mental.

Belle bagaimanapun sanggup tampil di khalayak ramai melalui aplikasi akaun Tiktok miliknya semata-mata untuk memberi kesedaran kepada orang ramai mengenai DID agar masyarakat lebih memahami daripada mudah jatuh hukum.

Tambah Belle pertukaran personaliti tidak boleh dipaksa atau pilihan sendiri, ia berlaku secara spontan.

Lya mengenali Belle melalui aplikasi Tiktok dan mula rapat dengannya selepas gadis itu ‘kantoi’ menyebut nama orang lain (alter atau personaliti) ketika bersiaran langsung.

“Kami kenal daripada Tiktok. Saya tengok ‘content’ dia, FYP keluar. Ketika itu saya hairan juga tengok Belle sekejap lelaki sekejap perempuan, tiba-tiba bertudung.

“Sehingga ada satu hari, dia kantoi sebut nama, dan masa itu juga dia buka cerita di Whatsapp beritahu dia ada surat diagnosis.

“Belle ada ingatkan supaya tidak dedahkan perkara itu kepada sesiapa kerana tidak mahu digelar ‘attention seeker’. Kami pun buat keputusan duduk sama-sama bantu,” katanya.

Lya berkata, mereka juga ada merujuk aplikasi berkaitan DID untuk lebih kenal wajah dan karakter 30 personaliti Belle yang lain.

Seorang lagi rakan Belle, Mia pula berkata, sebagai sahabat, dia dan Lya sentiasa berada di samping Belle kerana perlu membantu gadis itu jika tiba-tiba bertukar personaliti kerana tidak menjangka sama ada karakter yang akan ‘fronting’ lelaki atau perempuan, ataupun kanak-kanak.

“Kami sama-sama faham sistem ruang minda pada Belle. Kami akan membantu dia jika dia tiba-tiba jatuh ke lantai atau pengsan kerana waktu itulah Belle akan bertukar kepada personaliti lain.

“Memang kami akan bersama ke mana-mana kecuali salah seorang ke kelas atau bekerja. Sebab Belle pernah jatuh kelepet ke lantai sebab masa itu memang nak bertukar, tapi kami sempat sambut dan buat-buat macam tak ada apa yang berlaku,” kata pekerja runcit itu.

Kadangkala, Lya dan Mia sendiri perlu melayani Belle seperti ibu (Mia) bapa (Lya) kepada anak kecil kerana ada personaliti Belle berusia tiga dan enam tahun menganggap mereka begitu.

Belle berkata, perwatakan Lya seakan-akan lelaki dan kasar manakala Mia lebih lemah lembut berbicara menyebabkan personaliti kanak-kanak Belle memanggil Lya sebagai Daddy dan Mia sebagai Mummy.

Lya dan Mia adalah orang yang paling mengenali masalah yang dihadapi Belle, dan mahu masyarakat di luar sana memberikan sokongan dengan memberikan semangat dan kata-kata positif supaya Belle sembuh seperti sedia kala.

Pelbagai insiden di luar jangka berlaku, selain ada juga isu seperti tempoh haid perempuan, alahan, akademik, kemahiran, kesihatan dan agama membabitkan hampir 30 personaliti atau frekuensi yang berumur tiga hingga 43 tahun dalam dirinya.

Kesimpulannya, jangan mudah menghukum sebaliknya usaha untuk memahami punca dan bagaimana cara mengenali golongan ini serta membantu mereka agar boleh meneruskan hidup dalam masyarakat.

IKUTI SIRI BONGKAR GADIS 30 PERSONALITI DI MEDIA VARIASI

Author

Tun Puteh Wanti

View all posts

View all posts


Google, Apple hadkan fungsi peta di Israel dan Gaza

PETA Google, Waze dan Peta Apple tidak lagi menunjukkan kemas kini trafik secara langsung untuk peta Israel dan Gaza, menurut beberapa laporan media. Tindakan itu dilakukan menjelang pencerobohan yang dijangkakan ke atas wilayah Palestin oleh Pasukan Pertahanan Israel (IDF).

“Seperti yang telah kami lakukan sebelum ini dalam situasi konflik dan sebagai tindak balas kepada situasi yang berkembang di rantau ini, kami telah melumpuhkan sementara keupayaan untuk melihat keadaan trafik secara langsung dan maklumat perniagaan kerana mengambil kira keselamatan komuniti setempat,” kata jurucakap Google kepada Bloomberg pada Isnin.

Beliau menyatakan bahawa walaupun data trafik masa nyata telah dimatikan, pengguna masih boleh menggunakan sistem navigasi dan masih akan dapat melihat anggaran masa ketibaan, yang akan berdasarkan keadaan terkini.

Satu lagi sumber yang mengetahui situasi itu memberitahu Bloomberg bahawa penyingkiran data kesesakan masa nyata oleh Google di Israel dan Gaza dilakukan atas permintaan IDF, kerana maklumat sedemikian berpotensi mendedahkan pergerakan tentera Israel.

Sebelum ini, Google membuat langkah serupa apabila ia melumpuhkan data trafik langsung pada Peta Google di Ukraine pada 2022 berikutan pelancaran operasi ketenteraan Rusia. Pada masa itu, syarikat itu berkata ia membuat keputusan itu selepas berunding dengan pihak berkuasa Ukraine.

Menurut saluran berita teknologi Israel, Geek Time, Apple nampaknya telah mula mematuhi permintaan IDF pada Isnin, dengan pengguna tidak dapat melihat laporan trafik secara langsung di Peta Apple.

Baik IDF mahupun Apple tidak mengesahkan atau menafikan laporan tersebut.

Sementara itu, pegawai Amerika Syarikat (AS) dilapor menyatakan kebimbangan terhadap operasi darat yang dijangka dilakukan oleh Israel, dengan beberapa orang menyatakan  bahawa IDF tidak mempunyai rancangan yang boleh dilaksanakan dalam menghantar tentera ke Gaza, dan mungkin tidak dapat menghapuskan Hamas.

Hamas melancarkan serangan ke atas Israel pada 7 Oktober, membunuh kira-kira 1,400 warga Israel dan menjadikan 200 tebusan lagi. Israel bertindak balas dengan mengisytiharkan perang ke atas kumpulan Palestin dan mengepung Gaza, sambil melancarkan serangan artileri dan udara serta membunuh lebih 5,000 orang, menurut pihak berkuasa tempatan. – RT

Author

Taufik Asmady Abdul Aziz

View all posts

View all posts


Mahasiswa perlu berani tampil beri maklumat jika jadi mangsa gangguan seksual

KUALA LUMPUR: Timbalan Menteri Pembangunan Wanita, Keluarga dan Masyarakat (KPWKM), Datuk Hajah Aiman Athirah Sabu baru-baru ini menyempurnakan Program Jerayawara Kasih KPWKM @ Advokasi Antigangguan Seksual di Dewan Tunku Canselor, Universiti Malaya (UM).

KPWKM dalam kenyataan memaklumkan, golongan mahasiswa turut berisiko terdedah dalam isu gangguan seksual.

Sehubungan itu, penerapan dalam diri berkaitan dengan pengetahuan gangguan seksual dalam kalangan mahasiswa amat penting untuk memastikan kesejahteraan emosi dan psikologi mereka berada dalam keadaan sihat.

“Normalisasi perlakuan ini sama ada secara terang-terangan atau jenaka akan meninggalkan kesan negatif termasuk trauma dan ketakutan yang berpanjangan.

“Sebagai salah satu usaha menangani isu ini, mahasiswa dipelawa menyertai Skuad Waja iaitu sukarelawan di bawah seliaan Jabatan Pembangunan Wanita (JPW) berperanan sebagai ejen serta mata dan telinga Kerajaan dalam masyarakat terutamanya bagi golongan yang sering menjadi mangsa keganasan.

“Penubuhan Skuad Waja bertujuan untuk memperkasa komuniti dengan pengetahuan berkaitan keperluan psikososial dan aktiviti bimbingan bagi meningkatkan kesedaran tentang isu-isu jenayah,” katanya.

Tambahnya Akta Antigangguan Seksual 2022 (Akta 840) telah digubal sebagai satu manifestasi penting Kerajaan bahawa kesalahan gangguan seksual merupakan satu pelanggaran hak asasi manusia.

Dalam pada itu, selain membantu meningkatkan kesedaran, ia turut memberi keberanian kepada mangsa untuk tampil membuat laporan supaya isu terbabit dapat ditangani dan dihentikan.

Antara pengisian program pada kali ini adalah Taklimat Advokasi Antigangguan Seksual oleh JPW, Taklimat Peranan Keluarga dalam Membendung Gangguan Seksual oleh Lembaga Penduduk dan Pembangunan Keluarga Negara (LPPKN), Forum Bual Bicara Antigangguan Seksual serta jualan produk tempatan yang diusahakan oleh kumpulan sasar KPWKM.

Turut hadir dalam program ini ialah Ketua Setiausaha KPWKM, Datuk Dr. Maziah Che Yusoff; Ketua Pengarah Jabatan Pembangunan Wanita, Dr. Wan Nur Ibtisam Wan Ismail; Timbalan Naib Canselor Hal Ehwal Pelajar dan Alumni Universiti Malaya (UM) Professor Dr. Sabri Musa;  Ketua Pengarah Lembaga Penduduk Abdul Shukur Abdullah.

Author

Nurul Ain Japri

View all posts

View all posts


77.8 peratus cari cinta di aplikasi cari jodoh

DALAM dunia digital hari ini, cinta boleh ditemui dengan satu swipe sahaja. Tingkah laku berdating juga telah berubah sejak berakhirnya pandemik. Mereka dari kumpulan umur 25 hingga 34 tahun menggunakan aplikasi cari kenalan dan jodoh.

Ritual dating dalam dunia hari ini telah berubah. Mereka yang belum berkahwin kini menggunakan kuasa teknologi dalam usaha mereka mencari cinta dengan hampir 77.8% memanfaatkan platform cari jodoh untuk mencari pasangan hidup masing-masing.

Pendedahan terbaru ini diperoleh daripada laporan penyelidikan unik yang bertajuk Match to Marriage oleh agensi kreatif global, TBWA Asia.

Kajian ini telah dilaksanakan oleh Halal Wave, sebuah unit yang mengkaji tentang pengguna Islam yang berpangkalan di Malaysia.

Menurut Ketua Pegawai Eksekutif TBWA Group Malaysia, Hui Tsin Yee, unit tersebut telah meneliti data yang didapati daripada 158,586 perbualan media sosial dan 16 temu bual yang dijalankan mulai tahun 2021 hingga 2023 merentasi lima buah negara termasuk Malaysia, Indonesia, Singapura, Jerman dan United Kingdom.

“Idea untuk menerbitkan laporan ini telah dimulakan dan diterajui oleh 65dB Kuala Lumpur, sebuah unit risikan audiens di bawah TBWA Malaysia dengan kerjasama pejabat-pejabat serantau TBWA.

“Usaha bersepadu untuk mengumpulkan data ini membuktikan pendekatan proaktif kami dalam merancang strategi yang bersesuaian dengan kumpulan pengguna yang berpengaruh ini,” katanya.

Menyentuh soal temu janji dan mencari jodoh dalam kalangan orang Islam, laporan berikut mendedahkan pengalaman yang dilalui oleh orang Islam ke arah mendirikan rumah tangga.

Laporan turut menyediakan data penting yang boleh digunakan oleh syarikat-syarikat perniagaan untuk menyediakan produk dan perkhidmatan yang lebih berkesan untuk audiens yang berpengaruh dan pelbagai ini

Sementara itu, Ketua 65dB Kuala Lumpur, Nazirah Ashari, berkata, pengalaman sekatan pergerakan semasa pandemik memberi kesan yang mendalam kepada dirinya.

“Saya rindu untuk berinteraksi dengan orang-orang tersayang lalu saya mula mendekati Tuhan. Semua ini mencetuskan keinginan saya untuk mendirikan rumah tangga.”

“Saya kemudiannya merangka dan menulis semula tentang keutamaan serta tujuan hidup.

“Mencari teman hidup yang memiliki pemikiran yang sama menjadi matlamat saya. Dengan itu, saya mula menyelami dunia pencarian jodoh melalui dalam talian dan program motivasi, termasuk memahami cabaran dan peluang di sebalik usaha ini,” ceritanya yang juga Pengarah Strategi Halal Wave, TBWA\Asia dan Pengarang Penyelidik bagi laporan Match to Marriage.

Laporan mendedahkan bahawa usaha untuk mendirikan rumah tangga dalam kalangan orang Islam turut berdepan dengan cabaran.

Oleh kerana orang Islam tinggal dan berinteraksi dalam latar belakang budaya yang berbeza, perbualan tentang perkahwinan berbeza agama menjadi topik yang sangat menarik.

62.3% mengambil berat tentang peraturan perkahwinan berbeza agama serta penukaran agama kepada Islam sebagai sebahagian daripada syarat perkahwinan berbeza agama.
20.6% menyatakan kekurangan bimbingan sebagai penghalang kedua terbesar kerana mereka tidak pasti sama ada pendekatan mereka dalam membentuk hubungan adalah selari dengan ajaran Islam atau sebaliknya.
3.9% menyebut tentang masalah bahasa.
3.0% menyatakan kebimbangan ditipu dalam dunia temu janji dan mencari jodoh dalam talian.
2.6% bimbang tentang tujuan yang tidak sepadan dengan individu yang mungkin mempunyai pandangan berbeza, terutamanya mereka yang serius tentang niat mereka untuk mendirikan rumah tangga.

“Apabila wujudnya niat yang berbeza dalam kalangan orang Islam yang berdating, kami menyedari bahawa terdapat perubahan yang berlaku secara dalaman apabila masing-masing bersedia untuk berkahwin.

“Menerusi analisis yang mendalam terhadap data yang diperoleh melalui perbualan media sosial, kami mengenal pasti lapan bentuk persediaan untuk berkahwin yang menyenaraikan kerohanian, sikap, persetujuan dan penerimaan keluarga, komunikasi, kewangan dan keselamatan, kesihatan, tempat tinggal selepas berkahwin serta nikah/majlis perkahwinan,” tambah Nazirah. – Relevan

Authors

Media Variasi

View all posts

Diyana Rahip

View all posts

View all posts

View all posts


Dicekup khalwat, alasan tumpang tidur mudah pergi dan balik kerja

KULIM: Seorang lelaki memberi alasan terpaksa menumpang tidur di rumah teman wanitanya untuk memudahkan dia pergi dan pulang kerja kerana dekat dengan tempat kerjanya.

Dia memberi alasan itu ketika dicekup berkhalwat sepasukan anggota penguat kuasa dari Pejabat Agama Daerah Kulim (PADK), tengah malam tadi.

Pegawai Penguatkuasa Agama Daerah Kulim, Anwar Sharifudin Mat Saad berkata, pihaknya menerima aduan awam berhubung kegiatan maksiat di sebuah rumah Taman Mutiara, Sungai Kob di Karangan di sini, jam 12.13 malam tadi.

Beliau berkata, pemeriksaan diketuai Azwan Azman, selepas mengetuk pintu dan memberi salam, seorang wanita membuka pintu membenarkan pemeriksaan di dalam rumah berkenaan.

“Kami menemui seorang lelaki berada dalam bilik kedua rumah terbabit dan hasil soal siasat, kedua-duanya bukan pasangan suami isteri atau mahram dan tidur di bilik sama sehingga menimbulkan syak berlakunya maksiat.

“Wanita dan pasangannya masing-masing berusia 23 tahun itu masih belum berkahwin,” katanya ketika dihubungi hari ini.

Kedua-dua mereka bekerja di tapak pesta ria di taman perumahan itu dan lelaki terbabit menetap di Sungai Ular, dekat sini.

Katanya, lelaki itu memberi alasan yang rumahnya jauh dari tempat kerja menyebabkan dia mengambil peluang menumpang di rumah wanita itu disebabkan ibu wanita terbabit berada di rumah abangnya di Pahang manakala bapa tirinya tiada di rumah.

“Mereka ditahan mengikut Seksyen 25 (a)(b) Enakmen Kesalahan Jenayah Syariah Kedah 2014 kerana disyaki berkhalwat.

“Jika sabit kesalahan boleh didenda maksimum RM3,000 atau dua tahun penjara atau kedua-duanya sekali.

“Pasangan dibawa ke Balai Polis Sungai Kob untuk dibuat laporan tangkapan sebelum diambil keterangan,” katanya. – Berita Harian

Author

Media Variasi

View all posts

View all posts


PRN Kelantan dijangka Julai atau Ogos

KOTA BHARU: PAS Kelantan memberi bayangan Pilihan Raya Negeri (PRN) di negeri berkenaan akan diadakan antara bulan Julai atau Ogos depan.

Timbalan Pesuruhjaya PAS Kelantan, Datuk Mohd Amar Nik Abdullah berkata, keputusan itu akan dibuat berdasarkan tempoh pembubaran Dewan Undangan Negeri (DUN) Kelantan yang berakhir pada 26 Jun ini.

Katanya, pada awalnya tiga buah negeri bawah pentadbiran PAS iaitu Kelantan, Terengganu dan Kedah merancang untuk mengadakan PRN pada bulan Mac, namun terpaksa ditangguhkan atas beberapa perkara.

“Apabila perbincangan dilakukan, ramai yang berpendapat PRN yang dirancang pada Mac perlu ditangguhkan atas sebab beberapa isu termasuk tarikh bertembung dengan peperiksaan Sijil Pelajaran Malaysia (SPM) selain kedatangan bulan Ramadan.

“Secara peribadinya, jika PRN tidak dibuat sebelum Ramadan, jadi perlu tunggu sehingga tempoh penggal DUN berakhir pada 26 Jun depan,” katanya seperti dilapor Utusan hari ini.

Beliau berkata demikian ketika ditemui pemberita selepas Mesyuarat Exco di Kompleks Kota Darulnaim, disini, pada Rabu.

Tambah beliau, setakat ini, pihaknya masih belum mengemukakan senarai calon untuk PRN nanti namun PAS masih mengekalkan kaedah yang diamalkan sejak dahulu iaitu mengetengahkan 30 peratus muka baharu.

“Kita ada cadangan untuk memudahkan pembahagian kerusi dengan menggunakan formula sama seperti yang dilakukan pada Pilihan Raya Umum ke-15 (PRU15).

“Ketika itu, Parti Pribumi Bersatu Malaysia (Bersatu) menerima pembahagian kerusi Parlimen yang dibuat dengan baik, tetapi, kita belum mengadakan perbincangan untuk kerusi DUN dengan mereka,” ujarnya.

Author

Diyana Rahip

View all posts

View all posts


Zahid bimbang prestasi PRK Johor berulang seperti PRN – Idris Ahmad

CYBERJAYA: PAS menyelar kenyataan Presiden UMNO, Datuk Seri Dr Ahmad Zahid Hamidi yang menyeru pengundi Pilihan Raya Kecil (PRK) memainkan peranan bagi mengelakkan ‘kebanjiran’ wakil rakyat PAS di negeri Johor

Naib Presiden PAS, Datuk Idris Ahmad menganggap Zahid seolah-olah bimbang bahawa keputusan PRK di Johor akan memperlihatkan prestasi sama seperti Pilihan Raya Negeri (PRN) di enam negeri baru-baru ini.

“Sebagaimana PRN di enam negeri itu, kita tengok hampir enam peratus orang Melayu sokong Perikatan Nasional (PN). Sebab itu, dia bimbang dengan prestasi PRK di Johor. Memang menggerunkan mereka.

“Dia tahu, orang akan nampak UMNO bukan lagi tempat untuk Melayu berteduh.

“Mungkin dia lebih rela orang PH terutama calon daripada Amanah, yang merupakan orang kuat menyokong DAP itu ‘membanjiri’ Johor berbanding PAS,” katanya seperti dilapor Sinar Harian.

Pada Sabtu, Ahmad Zahid yang juga Timbalan Perdana Menteri berkata, pengundi bagi PRK Parlimen Pulai dan Dewan Undangan Negeri (DUN) Simpang Jeram mampu memainkan peranan bagi mengelakkan ‘kebanjiran’ wakil rakyat Pas di Johor.

Ujar beliau, ia dapat dilaksanakan apabila pengundi di kedua-dua kawasan memainkan peranan masing-masing pada PRK kali ini.

Pada masa sama, Idris turut mempersoalkan kenyataan Pengerusi Barisan Nasional (BN) itu yang menyifatkan PAS umpama buluh runcing dan sentiasa bersedia untuk menikam dari belakang.

“Apa yang PAS tikam belakang UMNO? (Sebenarnya) PAS yang hulur tali perpaduan. Yang wujudkan perpecahan apabila UMNO sendiri tidak mahu duduk sekali dengan Parti Pribumi Bersatu Malaysia (Bersatu) dan PAS,” katanya.

Tambahnya, sokongan pengundi terutama dalam kalangan golongan muda ketika ini memperlihatkan perkembangan positif dan diyakini mampu membawa perubahan dalam PRK di Johor.

Author

Fazleen Safina Abd Jamil

View all posts

View all posts


Stadium Shah Alam baharu bakal dibina akhir tahun ini

PEMBANGUNAN semula Kompleks Sukan Shah Alam yang akan turut menempatkan Stadium Shah Alam baharu dijangka bermula pada suku keempat ini.

Penganalisis RHB Research, Adam Mohamed Rahim berkata, kerja pembangunan dianggarkan bernilai di antara RM700 juta hingga RM1 bilion itu mungkin dilaksanakan melalui pertukaran tanah dengan kerajaan negeri.

“Dengan berakhirnya pilihan raya negeri (PRN) di enam negeri yang menyaksikan pengekalan status quo, meredakan ketidaktentuan politik yang membayangi sektor pembinaan selama ini.

“Melangkah ke hadapan, kerajaan pusat berkemungkinan akan mengukuhkan kedudukannya dengan menumpukan segala usaha ke arah melaksanakan program-program prasarana, dan menjalankan agenda pembaharuannya.

“Kemajuan pembangunan projek peringkat negeri mungkin akan bertambah. Projek yang dibiayai kerajaan seperti pembangunan semula Kompleks Sukan Shah Alam mungkin akan mula berjalan pada suku keempat,” katanya seperti dilapor Berita Harian.

Adam berkata, beberapa lagi projek prasarana mungkin akan dibangunkan dengan lebih giat lagi selepas PRN kali ini, membabitkan projek Transit Aliran Massa 3 (MRT3) yang sedang menjalani ujian penilaian kos, Transit Aliran Ringan Bayan Lepas (BLLRT), dan fasa yang berbaki bagi Lebuh Raya Pan Borneo.

“Lebih penting lagi, projek tebatan banjir di seluruh negara di bawah kelolaan kerajaan pusat (yang awalnya disasarkan bermula pada Jun) yang menelan belanja RM10.9 bilion di bawah proses tender pralayak turut akan dijalankan dengan lebih pantas.

“Oleh itu, tawaran nilai kerja yang dianugerahkan kepada pihak kontraktor pada bulan-bulan seterusnya mungkin akan meningkat. Jumlah nilai kerja pembinaan yang diterima pada tujuh bulan pertama 2023 mencecah RM59.4 bilion mengikut data yang diperoleh daripada Lembaga Pembangunan Industri Pembinaan (CIDB).

“Bagi BLLRT yang sekarang dibiayai oleh kerajaan pusat, kerajaan negeri Pulau Pinang yang berjaya mengekalkan kepimpinannya mungkin dapat bekerjasama dengan lebih baik untuk melancarkan pembangunan BLLRT yang disasarkan sebelum hujung tahun ini,” katanya.

Beliau menambah, pada keseluruhannya, RHB Investment Bank mengekalkan saranan ‘wajaran tinggi’ terhadap sektor pembinaan kerana keputusan PRN kali ini akan membuka jalan mudah untuk projek-projek prasarana digerakkan.

“Permintaan berterusan untuk mendapatkan maklumat lebih terperinci mengenai projek Landasan Kereta Api Berkelajuan Tinggi (HSR) Kuala Lumpur-Singapura mungkin dapat membantu menambah baik sentimen berkenaan sektor ini,” katanya.

Author

View all posts


Dr Noor Hisham ambil tindakan mahkamah, kes penipuan babit dirinya

CYBERJAYA: Bekas Ketua Pengarah Kesihatan, Tan Sri Dr Noor Hisham Abdullah memaklumkan terdapat pihak tidak bertanggungjawab menggunakan nama dan gambarnya dalam satu berita palsu.

Menerusi hantaran di Twitter, beliau mengingatkan orang ramai supaya berhati-hati supaya tidak tertipu dengan berita palsu itu yang kini kian tular.

“Sila ambil maklum dan jangan sesekali tertipu dengan berita palsu ini.

“Saya akan bincang dengan peguam untuk ambil tindakan mahkamah atas penipuan ini,” tulisnya.

Tinjauan menerusi pautan yang diberikan mendapati, berita palsu itu membabitkan isu prosedur rawatan mata di hospital yang didakwa hanya mementingkan wang berbanding kesihatan pesakit.

Author

Diyana Rahip

View all posts

View all posts


KPM tidak kompromi kes buli di sekolah

GEORGE TOWN: Kementerian Pendidikan (KPM) tidak akan berkompromi dengan mana-mana kes buli dan akan meminta bantuan daripada pihak polis bagi menjalankan siasatan di sekolah yang didapati berlaku terdapat kegiatan gangsterisme.

Timbalan Menteri Pendidikan, Lim Hui Ying berkata, KPM dan sekolah berperanan untuk memastikan setiap sekolah tempat yang selamat untuk pelajar menimba ilmu.

“Sebenarnya kes buli di dalam sekolah memang ada, sama ada serius atau tidak. Bagi pihak kementerian, sekiranya budaya gangsterisme ini semakin serius dan sukar dibendung, kemungkinan kita akan meminta bantuan daripada Bukit Aman untuk masuk ke sekolah, kerana KPM tidak mahu sebarang anasir-anasir luar yang tidak sepatutnya masuk ke sekolah.

“Selain itu, kementerian juga akan memohon pegawai perhubungan polis supaya lebih kerap memantau dan melakukan rondaan di sekolah yang mempunyai rekod kes buli, agar isu ini dapat dibendung,” katanya kepada pemberita, di sini hari ini.

Beliau yang juga Ahli Parlimen Tanjong ditemui pada Majlis Rumah Terbuka Hari Raya Aidilfitri Ahli Parlimen Tanjong di sini yang turut dihadiri Ketua Menteri, Chow Kon Yeow dan Pengerusi DAP, Lim Guan Eng.

Hui Ying berkata demikian ketika diminta mengulas mengenai video tular kes pukul membabitkan sekumpulan pelajar memukul seorang lagi pelajar, dipercayai berlaku di sebuah sekolah menengah di Butterworth, dekat sini yang tular di media sosial sejak semalam.

Mengulas lanjut, Hui Ying berkata, Kementerian Pendidikan menyerahkan kepada pihak polis untuk menyiasat kes buli yang tular di media sosial itu dan dalam masa sama KPM juga telah meminta pihak sekolah untuk menjalankan siasatan dalam berhubung kes tersebut.

Beliau berkata, KPM tidak akan berkompromi dengan kes buli di sekolah dan akan mengambil tindakan tegas terhadap pelaku selepas siasatan selesai.

“Sekolah akan menyiasat mereka yang terlibat dan beri bimbingan kepada mangsa, mereka yang terlibat akan dikenakan tindakan displin, pihak sekolah juga akan memberikan kerjasama sepenuhnya kepada pihak polis,” katanya.

Hui Ying berkata, bukan hanya pihak sekolah sahaja yang perlu pastikan sekolah selamat, pihak polis juga diminta untuk membantu bagi memastikan sekolah dan kawasannya selamat.

“Saya juga memohon ibu bapa agar mengambil tahu aktiviti anak-anak mereka di luar sekolah. Dalam hal ini, semua pihak ada tanggungjawab masing-masing termasuk ibu bapa. KPM juga berharap agar sebarang anasir-anasir tidak elok, jangan dibawa masuk ke sekolah,” katanya. – BERNAMA


Kerajaan lulus bantuan segera banjir RM100 juta kepada Kelantan, Terengganu

PASIR MAS: Kerajaan Persekutuan meluluskan peruntukan segera bantuan banjir berjumlah RM100 juta kepada negeri Kelantan dan Terengganu.

Perdana Menteri, Datuk Seri Anwar Ibrahim berkata, negeri berkenaan masing-masing memperoleh RM50 juta susulan keadaan banjir yang serius untuk kebajikan rakyat.

“Kerajaan hari ini bersetuju untuk menyalurkan peruntukan sebanyak RM50 juta masing-masing di Kelantan dan Terengganu sebagai bantuan awal untuk meringankan beban akibat bencana Monsun Timur Laut.

“Jumlah keseluruhan bantuan untuk kedua-dua negeri adalah sebanyak RM100 juta,” katanya pada sidang media selepas mengadakan lawatan di Pusat Pemindahan Sementara (PPS) Sekolah Menengah Kebangsaan Tengku Panglima Raja, di sini hari ini.

Turut hadir Menteri Pendidikan, Fadhlina Sidek; Menteri di Jabatan Perdana Menteri (Sabah, Sarawak dan Tugas-Tugas Khas), Datuk Armizan Mohd Ali dan Menteri Besar Kelantan Datuk Ahmad Yakob.

Terdahulu, Anwar sempat meluangkan masa kira-kira 30 minit menyantuni mangsa banjir di PPS berkenaan dan mendengar taklimat berkaitan situasi banjir di Kelantan yang dihadiri oleh agensi-agensi berkaitan seperti Jabatan Pengairan dan Saliran (JPS), Polis Diraja Malaysia (PDRM) serta Jabatan Bomba dan Penyelamat Malaysia (JBPM).

Mengulas lanjut, Anwar berkata, bantuan wang ihsan kepada mangsa banjir turut diberikan berjumlah RM1,000 kepada setiap Ketua Isi Rumah (KIR) yang berpindah ke PPS dan RM10,000 kepada keluarga yang kematian ahli keluarga akibat banjir yang mana bayaran diberikan kepada KIR. – BERNAMA


PADU sasarkan 50 masjid miliki kiosk e-zakat

CHERAS: Program PADU di bawah inisiatif syarikat IT Intact Media Sdn Bhd menyasarkan 50 masjid Wilayah Persekutuan memiliki platform pembayaran digital kiosk e-zakat sepanjang tahun ini.

PADU adalah program digitalisasi Ummah berteraskan konsep Madani Kerajaan Perpaduan yang diwujudkan Intact Media dalam memperkenalkan kiosk e-zakat.

Pengerusi Eksekutifnya, Mohd Rishi Ross berkata, zakat, sedekah, infaq, dan waqaf merupakan sebahagian daripada pengurusan ekonomi umat Islam yang telah berjalan sejak zaman nabi lagi.

“Namun banyak ketirisan apabila ia dilakukan secara manual (orang perseorangan).

“Dengan penggunaan kiosk seperti ini, sudah ada rekod kemasukan dan pengeluaran, mudah untuk diaudit.

“Di era digitalisasi dan revolusi teknologi maklumat yang semakin diterima pakai oleh masyarakat, umat Islam tidak boleh ketinggalan dalam melestarikan penggunaan kiosk seperti ini.

“Ia bukan sahaja tertakluk kepada fungsi membayar zakat tetapi pengguna boleh membuat urusan seperti bayaran bil fasiliti, tambah nilai telefon, bil telekomunikasi, aplikasi e-wallet, merchantrade, dan sebagainya,” katanya kepada media.

Beliau berkata demikian selepas pelancaran kiosk e-zakat, pembayaran layan diri di Masjid Al Mukhlisin Alam Damai yang dirasmikan oleh Pengarah Jabatan Agama Islam Wilayah Persekutuan, Datuk Mohd Ajib Ismail.

Rishi memberitahu, PADU turut terlibat dengan kempen menaiktaraf pengurusan dan pembayaran usahawan kecil dan penjaja supaya mereka tidak ketinggalan dari sudut teknologi yang boleh menggandakan keuntungan dan merekodkan sistem pengurusan yang mapan dan stabil.

“Khidmat pembayaran digital begini perlu diperluaskan secara optimum melalui penyediaan penyelesaian pembayaran yang meluas untuk perniagaan menerima dan memproses pembayaran dalam talian dengan lancar,” katanya.

Author

Tun Puteh Wanti

View all posts

View all posts


Propaganda Daesh: PDRM pantau media sosial kumpulan ada kaitan – KPN

KUALA LUMPUR: Polis Diraja Malaysia (PDRM) kini memantau rapi aktiviti media sosial kumpulan di negara ini yang dikaitkan dengan pengganas Daesh seperti dilaporkan oleh beberapa media tempatan.

Ketua Polis Negara, Tan Sri Acryl Sani Abdullah Sani berkata, laporan itu didapati adalah berasaskan maklumat yang diperoleh daripada Nordic Counter Terrorism Network dari Finland.

Beliau berkata, PDRM sejak awal telah mengesan dan terus memantau secara rapi penyebaran propaganda melalui media sosial yang digunakan kumpulan pengganas itu untuk meraih sokongan.

“Antara langkah PDRM ialah mewujudkan kolaborasi rapat dengan agensi keselamatan serantau bagi memantau penyebaran propaganda sedemikian agar tindakan dapat diambil ke atas pihak yang dikenal pasti terlibat.

“Dalam usaha ini, semua agensi sedang memainkan peranan secara aktif dan pemantauan telah ditingkatkan bagi memastikan tahap ancaman keselamatan terjamin,” menurutnya dalam kenyataan malam ini.

Acryl Sani turut memberi jaminan bahawa situasi semasa tahap keselamatan negara adalah terkawal dan menasihati orang ramai supaya tidak gusar dengan laporan media berhubung perkara itu.

Katanya, PDRM komited dalam memastikan sebarang kegiatan yang boleh mendatangkan kemudaratan ketenteraman awam diambil tindakan tegas tanpa kompromi demi mengekalkan kesejahteraan masyarakat.- BERNAMA


Sesiapa sahaja boleh jadi mangsa hendap, lelaki diharap tampil kongsi pengalaman

Timbalan Menteri di Jabatan Perdana Menteri (Parlimen dan Undang-undang) Datuk Mas Ermieyati Samsudin berharap sesiapa sahaja, terutamanya lelaki, tampil ke hadapan dan berkongsi dengan pihaknya apa jua yang dialami mereka.

“Setakat ini saya tidak pernah menerima sebarang perkongsian daripada lelaki, tetapi saya tidak menolak kemungkinan mereka menjadi mangsa juga, kerana jenayah intip dan hendap tidak mengira jantina atau latar belakang seseorang individu pada masa kini.

“Oleh itu, saya berharap lelaki tidak malu berkongsi, ini adalah masa terbaik untuk kita sama-sama perjuangkan nasib mangsa intip dan hendap yang berhadapan dengan situasi sukar sebegini,” katanya kepada pemberita.

Beliau berkata demikian selepas menghadiri sesi libat urus bersama Organisasi Masyarakat Sivil (CSO) mengenai penggubalan RUU anti-stalking law itu di sini hari ini. – BERNAMA


Bentang RUU Anti Lompat Parti di DUN Sabah – Warisan

KOTA BELUD: Pembentangan Rang Undang-Undang (RUU) Anti Lompat Parti di peringkat Dewan Undangan Negeri (DUN) Sabah, perlu dilakukan bagi memastikan kestabilan politik di negeri itu terjamin.

Persiden Parti Warisan (Warisan), Datuk Seri Mohd Shafie Apdal berkata, pembentangan itu wajar dilakukan, kerana perbuatan melompat parti turut berlaku di DUN Sabah dan bukan hanya di peringkat Parlimen.

“Semestinya (perlu dibentangkan di DUN Sabah) kerana ini (lompat parti) juga berlaku di peringkat DUN (Sabah), banyak melompat (parti) sehingga perubahan kerajaan,” katanya Ahli Parlimen Semporna itu kepada media selepas merasmikan Mesyuarat Agung Tahunan Warisan Bahagian Kota Belud di sini hari ini.

Pada Khamis lepas (28 Julai), RUU Perlembagaan (Pindaan) (No. 3) 2022 bagi mewujudkan peruntukan larangan Ahli Dewan Rakyat bertukar parti, mendapat sokongan lebih dua pertiga ahli dewan dengan memperoleh sokongan 209 daripada 220 Ahli Parlimen.

Semalam Menteri di Jabatan Perdana Menteri (Hal Ehwal Sbah dan Sarawak) Datuk Seri Maximus Ongkili yang juga Presiden Parti Bersatu Sabah (PBS) berkata partinya turut menggesa kerajaan Sabah yang diketuai Gabungan Rakyat Sabah (GRS), supaya segera membentangkan RUU itu di peringkat negeri.

Mengulas lanjut, Mohd Shafie berkata RUU yang telah diluluskan Dewan Rakyat itu masih memerlukan penambahbaikkan terutama daripada segi isi kandungan yang perlu lebih jelas, bagaimanapun ia suatu permulaan baik bagi mengekang perbuatan melompat parti.

Sehubungan itu, beliau berkata Warisan akan meneliti dan memperhalusi perlembagaan parti itu bagi memastikan perjuangan parti itu selari dengan RUU tersebut dan Perlembagaan negara. – BERNAMA


PRU15: Parti pilih calon fasih Bahasa Melayu, pendekatan wajar – Pakar

KUALA LUMPUR: Kegagalan sebahagian ahli Parlimen sebelum ini untuk menguasai bahasa Melayu dengan fasih ketika membahas isu-isu yang dibangkitkan di Dewan Rakyat, pernah menjadi perdebatan hangat dan dipersoalkan banyak pihak.

Ini memandangkan ia bukan sahaja merupakan bahasa kebangsaan negara, tetapi juga menjadi bahasa rasmi di Dewan Rakyat sepertimana dinyatakan dengan jelas di bawah Peraturan Mesyuarat 8 Peraturan-peraturan Majlis Mesyuarat Dewan Rakyat.

Selain ia juga merupakan ‘pembawa’ kepada suara-suara rakyat dalam pelbagai isu di sesuatu kawasan Parlimen untuk diambil perhatian di peringkat atasan.

Berdasarkan pengalaman sebelum ini, terdapat pandangan pakar bahasa dan penganalisis politik yang mahukan calon yang bertanding pada Pilihan Raya Umum ke-15 (PRU15) dapat menguasai sebaiknya bahasa ibunda itu supaya situasi sama di Dewan Rakyat sebelum ini tidak berulang.

Mengulas mengenainya, pakar bahasa Melayu, Datuk Dr Teo Kok Seong berkata, penguasaan bahasa Melayu yang baik bukan sahaja memberi kelebihan kepada pemimpin untuk mudah berkomunikasi malah lebih penting dapat menyampaikan dasar dan agenda kerajaan dengan tepat kepada rakyat.

“Bagi saya, apabila ada wakil parti (politik) yang dilantik sebagai pemimpin tidak boleh berbahasa Melayu, itu bukan isu politik tetapi isu negara kerana kita kena ingat bahawa bahasa Melayu bukan bahasa orang Melayu, tetapi bahasa kebangsaan,” katanya kepada Bernama.

Beliau yang merupakan Felo Utama Institut Kajian Etnik (KITA) Universiti Kebangsaan Malaysia (UKM) berkata, penguasaan bahasa Melayu yang baik dalam kalangan calon bukan sahaja memudahkan komunikasi dengan masyarakat setempat, tetapi juga mendaulatkan bahasa tersebut.

Malah, ini juga selari dengan saranan Perdana Menteri, Datuk Seri Ismail Sabri Yaakob yang mahu penggunaan bahasa rasmi dalam setiap urusan rasmi negara termasuk persidangan antarabangsa.

Keputusan perdana menteri itu juga sejajar dengan Perkara 152 Perlembagaan Persekutuan yang memperuntukkan bahasa Melayu sebagai bahasa kebangsaan dan bahasa rasmi negara, dengan kementerian dan agensi kerajaan perlu menjadi contoh terbaik dalam usaha memantapkan penggunaan bahasa kebangsaan.

“Bagi saya, kita perlu sokong apabila ada parti politik terutamanya yang bukan dalam kalangan kaum Melayu yang mahu memartabatkan bahasa Melayu dengan memilih calon yang benar-benar fasih berbahasa kebangsaan. Malah, usaha seperti ini harus diperluaskan lagi kepada parti-parti politik lain,” katanya.

Baru-baru ini, Presiden Gerakan, Datuk Dr Dominic Lau Hoe Chai mengumumkan hanya mereka yang menguasai bahasa Melayu dengan baik akan dipilih sebagai calon parti itu pada PRU15.

Lau berkata, penguasaan bahasa Melayu adalah antara kriteria yang akan dipertimbangkan dalam pemilihan calon parti itu.

Pandangan sama turut disuarakan pensyarah kanan Akademi Pengajian Melayu Universiti Malaya (UM), Prof Madya Dr Awang Azman Awang Pawi yang melihat penguasaan bahasa Melayu yang baik wajar menjadi prasyarat utama dalam pemilihan calon yang bertanding pada pilihan raya kali ini.

“Pendekatan itu tepat kerana kita mahu mereka yang dipilih sebagai wakil rakyat dapat berkhidmat dengan lebih efisien supaya tidak menimbulkan pemahaman bahasa dan budaya setempat,” katanya. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Skuad bola tampar lelaki hidupkan peluang ke separuh akhir

Selepas kecewa tumpas kepada Thailand dalam aksi pembukaan semalam, anak buah Shamsaimo Mohd Sharit, bangkit untuk mencatat kemenangan bergaya 3-1 ke atas Myanmar dalam perlawanan yang berlangsung selama satu jam 55 minit.

Pun begitu, skuad negara bermula kurang memberangsangkan pada set pertama apabila tewas 22-25, sebelum bangkit pada tiga set berikutnya dengan keputusan 25-21, 25-14 dan 25-20.

Kemenangan itu sekali gus memberi suntikan semangat kepada pasukan kebangsaan yang akan turun beraksi dalam perlawanan terakhir peringkat kumpulan menentang Vietnam, Sabtu ini untuk menempah slot ke separuh akhir.

Bercakap kepada pemberita selepas perlawanan, kapten skuad negara, Sim Jian Qin memuji rakan sepasukan yang mempamerkan corak permainan terbaik untuk meraih kemenangan ke atas Myanmar.

Beliau, bagaimanapun mengakui barisan pemain negara bermula agak gementar pada set pertama, namun kembali mendapatkan rentak permainan pada tiga set seterusnya.

“Pada set pertama, kita bermain agak tertekan sebab kita kalah kepada Thailand semalam, dan kita perlu menang hari ini. Namun pada set kedua, kita mula dapat mengatasi tekanan dan berjaya mendapatkan kemenangan.

“Kami semua bermain dengan sangat baik kerana kami tahu bahawa hanya kemenangan akan memberi kami peluang untuk layak ke separuh akhir,” katanya.

Mengenai aksi berdepan Vietnam, beliau berkata pasukan negara tiada pilihan selain perlu mencatat kemenangan untuk menempah tempat ke peringkat separuh akhir.

“Perlawanan menentang Vietnam seperti ‘do-or-die’ match. Saya berharap kita dapat mempamerkan permainan yang terbaik,” katanya.

Mengikut format pertandingan, dua pasukan terbaik masing-masing dalam Kumpulan A dan B akan layak ke separuh akhir. – BERNAMA


Azlan Man didakwa lagi atas lima pertuduhan terima wang haram RM1.06 juta

KUALA LUMPUR: Bekas Menteri Besar Perlis, Datuk Seri Azlan Man mengaku tidak bersalah di Mahkamah Sesyen di sini hari ini atas lima pertuduhan menerima wang hasil daripada aktiviti haram berjumlah RM1.06 juta.

Azlan, 64, membuat pengakuan itu selepas pertuduhan terhadapnya dibacakan di hadapan Hakim Azura Alwi.

“Saya mengaku tidak bersalah dan mohon dibicarakan,” kata Azlan.

Mengikut kelima-lima pertuduhan, Azlan didakwa telah menerima hasil daripada aktiviti haram, iaitu wang berjumlah RM1,059,675.25 daripada Sri Kedawang Travel & Tours (W) Sdn Bhd, Aidil Travel & Tours Sdn Bhd dan Abdul Rahim Halim yang mewakili syarikat Aidil Travel.

Kesemua wang itu diterima tertuduh melalui tiga keping cek Maybank dan sekeping cek CIMB yang dibayar ke dalam akaun Maybank dan CIMB milik tertuduh serta secara tunai daripada Abdul Rahim.

Beliau didakwa melakukan kesalahan itu di Maybank cawangan Jalan Tuanku Abdul Rahman di sini, CIMB Bank cawangan Putrajaya dan Hotel Sheraton Imperial di sini, antara 19 Feb 2014 dan Disember 2017.

Kesemua pertuduhan dibuat mengikut Seksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 yang boleh dihukum di bawah Seksyen 4(1) akta sama.

Seksyen itu memperuntukkan hukuman penjara maksimum 15 tahun dan boleh didenda tidak kurang daripada lima kali ganda jumlah atau nilai hasil daripada aktiviti haram atau peralatan kesalahan itu pada masa kesalahan itu dilakukan atau RM5 juta yang mana yang lebih tinggi, jika sabit kesalahan.

Azlan menjadi Ahli Dewan Undangan Negeri (ADUN) Pauh pada 2013 hingga 2018, sebelum memenangi kerusi DUN Bintong dari 2018 hingga tahun lepas, sebelum tewas pada Piihan Raya Umum ke-15 (PRU15).

Beliau yang merupakan Menteri Besar Perlis dari 2013 ke 2022 turut gagal mempertahankan jawatan Ketua UMNO Bahagian Kangar pada pemilihan parti itu, baru-baru ini.

Azura membenarkan tertuduh diikat jamin RM50,000 dengan seorang penjamin bagi kesemua pertuduhan dan menetapkan 9 Jun ini untuk sebutan semula kes.

Terdahulu, Timbalan Pendakwa Raya Suruhanjaya Pencegahan Rasuah Malaysia (SPRM) Ahmad Akram Gharib mencadangkan jaminan RM50,000 dengan seorang penjamin dan memohon tarikh sebutan kes pada 9 Jun ini.

“Kesalahan yang dipertuduhkan ke atas tertuduh dalam kategori tidak boleh dijamin dan ada undang-undang yang mengikatnya mengikut Seksyen 388 Kanun Prosedur Jenayah.

“Bagaimanapun, pihak kami tidak membantah jika hakim melaksanakan kuasa budi bicara untuk melepaskan tertuduh dengan jaminan, oleh itu saya mencadangkan jaminan RM50,000 dengan seorang penjamin,” katanya.

Sementara itu, Ahmad Akram berkata, beliau tidak memohon syarat tambahan supaya pasport tertuduh diserahkan kepada mahkamah kerana ia telah diserahkan kepada Mahkamah Sesyen Kangar setelah Azlan dituduh di mahkamah berkenaan Isnin lepas.

Beliau juga akan memohon supaya kes dihadapi tertuduh di Mahkamah Sesyen Kangar dipindahkan ke Mahkamah Sesyen di sini untuk dibicarakan bersama.

Sementara itu, peguam Burhanudeen Abdul Wahid yang mewakili Azlan berkata pihaknya telah berbincang dengan pendakwaan dan kedua-dua pihak bersetuju dengan wang jaminan yang ditawarkan.

Pada Isnin lepas (10 April), Azlan mengaku tidak bersalah di Mahkamah Sesyen Kangar terhadap lima pertuduhan berkaitan tuntutan palsu bagi kemudahan cuti seberang laut berjumlah lebih RM1.18 juta antara 2013 dan 2017. – BERNAMA


Media sosial sebagai nyawa, penentu semak imbang negara

PERANAN media sosial yang lebih berani, telus dan sensasi tidak boleh dipandang rendah oleh media arus perdana yang kini berdepan cabaran kerana maklumat yang jauh ketinggalan.

Ketua Pegawai Eksekutif Kumpulan Mindshare, Sheila Shanmugam ketika melontarkan pendapatnya dalam sebuah forum sempena Hari Wartawanan Nasional (HAWANA) 2023 baru-baru ini, berpendapat media arus perdana semakin hilang kepentingannya dan keyakinan rakyat.

Sebaliknya, kerana keberanian laporan media sosial yang tumbuh bak cendawan sejak zaman gelap media arus perdana, kini Malaysia berada di tangga ke-73 Indeks Kebebasan Media Dunia 2023 berdasarkan laporan Reporters Without Borders (RSF), berbanding tangga ke-133 tahun sebelumnya.

Kita juga perlu ambil iktibar daripada penutupan Kumpulan Utusan Malaysia dan Kosmo! pada 2019 kerana masalah kewangan, kemudiannya diambil alih syarikat Media Mulia Sdn Bhd (sebelum ini dikenali Dilof).

Utusan Melayu menjual sebanyak 70 peratus kepentingan Dilof kepada Aurora Mulia Sdn Bhd (Aurora Mulia).

Aurora Mulia dimiliki hartawan Syed Mokhtar Al-Bukhary yang dikatakan proksi kepada Tun Dr Mahathir Mohammad. Bagaimanapun Dilof bertukar nama kepada Media Mulia susulan penutupan Utusan Malaysia dan Kosmo!

Pada 2019, seramai 800 wartawan eksekutif dan bukan eksekutif kehilangan kerja 24 jam dan sehingga ke hari ini masih turun naik mahkamah menuntut pampasan serta tunggakan gaji oleh majikan terdahulu.

Penulis (Wan Noor Hayati Wan Alias) masih ingat bagaimana kereta rakan wartawan ditunda kerana tiga bulan gagal bayar ketika dia sedang menangis melihat bangunan Utusan yang terletak di Chan Sow Lin ditutup.

Penulis sebagai satu-satunya wakil Asia Tenggara ke Amerika Syarikat (AS) yang mengikuti Kursus Kewartawanan Penyiasataan (International Visitor Leadership Programme) tajaan negara kuasa dunia itu pada tahun 2018, melihat suasana berbeza di AS yang lebih bebas dan dilindungi undang-undang.

Peruntukan Perkara Pertama Perlembagaan AS yang diluluskan bagi melindungi kebebasan media di negara itu.

Tiada sesiapa yang boleh mencabar wartawan untuk disaman di mahkamah selagi mana ia laporan adil dan berfakta.

Mereka amat menggalakkan laporan penyiasatan kerana ia banyak membantu pihak berkuasa mereka menyelesaikan atau memberi petunjuk satu-satu kes.

Berbeza dengan media di Malaysia yang amat berhati-hati dan takut khususnya laporan penyiasatan dan pembongkaran yang mendedahkan wartawan kepada disaman sehingga kualiti penulisan hilang.

Apabila ada cadangan kerajaan untuk mewujudkan Majlis Media Malaysia (MMC), Kesatuan Wartawan Kebangsaan Malaysia (NUJM) dan Malaysian Press Institute (MPI) mengesyorkan cadangan termasuk beberapa akta perlu dikaji semula agar tidak mengongkong, mengawal media.

Akta Hasutan 1948, Akta Komunikasi dan Multimedia 1998, Akta Hasutan dan Akta Rahsia Rasmi perlu diteliti dan dinilai semula selain beberapa isu penting membabitkan kebajikan, kebebasan dan hak petugas media yang perlu diketengahkan.

Dengan melihat semula akta-akta berkenaan, ia diyakini mampu mengekang pengaruh politik daripada mengawal media dalam membuat pelaporan berita.

Sebagai penutup, sumbangan media sosial kepada negara terlalu banyak di mana peranannya  sebagai nyawa dan penentu semak imbang negara.

Author

Tun Puteh Wanti

View all posts

View all posts


Kekangan masa jadi punca tiga peguam Siti Bainun tarik diri

KUALA LUMPUR: Mahkamah Sesyen hari ini menyaksikan tiga peguam bela mewakili kes pengasas Rumah Bonda, Siti Bainun Ahd Razali, menarik diri.

Tiga peguam itu ialah Mohammad Farhan Maaruf, Nur Ellena Mohamed Razif dan Nur’Aminahtul Mardiah Md Nor.

Mohamad Farhan dan Nur Ellena memfailkan permohonan menarik diri secara bertulis pada Jumaat lalu manakala Nur’Aminahtul membuat permohonan menarik diri secara terbuka di mahkamah hari ini.

Hakim, Izralizam Sanusi berkata, perkara itu tidak wajar berlaku kerana tarikh sudah ditetapkan dan dipersetujui semua pihak lebih awal dan mereka mempunyai masa mencukupi untuk membuat permohonan sekiranya mempunyai sebarang masalah.

Bagaimanapun, ketiga-tiga permohonan peguam bela Siti Bainun untuk menarik diri diterima mahkamah meskipun tindakan terbabit menjejaskan kelancaran perbicaraan kes itu yang tertangguh beberapa kali.

“Bagi peguam Nur’Aminahtul adalah menjadi tugas mahkamah meneliti permohonan itu (tarik diri), namun pada akhirnya itu adalah hak peguam itu sendiri.

“Dalam rekod mahkamah masih lagi ada baki peguam mewakili kamu (Siti Bainun) belum buat permohonan iaitu Nurul Hafidzah Hassan dan Asiah Abd Jalil, jadi saya perlu minta mereka nyatakan pendirian dan saya hendak penjelasan mereka.

“Saya tangguhkan (perbicaraan) esok untuk mengetahui status peguam sama ada kamu mencari peguam baharu menggantikan Nur’Aminahtul atau kekalkan Nurul Hafidzah dan Asiah,” katanya seperti dilapor Kosmo hari ini.

Sementara itu, Siti Bainun berkata, dia hanya mengetahui isu peguam belanya menarik diri pagi tadi.

“Saya faham Nur’Aminahtul ada beritahu saya tentang kekangan masa dan jadual peguam lain (bertindih) tetapi kita tidak dimaklumkan mengenai isu peguam tarik diri hari ini.

“Saya akan cuba mendapatkan Yayasan Bantuan Guaman Kebangsaan (YBGK) atau meminta bantuan Nur’Aminahtul mencari peguam lain,” katanya.

Terdahulu, ketika hakim Izralizam meminta penjelasan faktor permohonan itu dikemukakan pada saat akhir, Nur’Aminahtul menjelaskan, pihaknya berpendirian tidak akan mewakili Siti Bainun kerana kekangan masa selain pembahagian tugasan sudah dibuat.

Untuk rekod, Siti Bainun didakwa atas dua pertuduhan mengabai dan menganiaya remaja sindrom Down berusia 13 tahun dikenali sebagai Bella, sehingga menyebabkan mangsa mengalami kecederaan fizikal serta emosi di sebuah unit kondominium di Wangsa Maju antara Februari dan Jun 2021.

Author

Diyana Rahip

View all posts

View all posts


Bekalan telur masih sukar didapati di pasaran

KUALA LUMPUR: Krisis bekalan telur ayam terus membelenggu pengguna apabila ia masih sukar didapati di pasaran di seluruh negara.

Situasi itu menyebabkan pengguna terbeban, ditambah pula dengan sikap segelintir peruncit yang bertindak mengehadkan jualan selain mengenakan harga yang mahal.

Di KUALA LUMPUR, peniaga di Pasar Datuk Keramat, Hashim Bahrawi, 57, berkata, sebelum ini dia boleh mendapatkan bekalan telur ayam daripada pembekal sebanyak 35 papan sehari namun kini hanya 15.

“Hari ini saja, saya dapat telur gred A sebanyak lima papan manakala bagi gred B dalam 10 papan. Kalau dahulu, saya selalu ambil 15 papan telur gred A dan 20 papan telur gred B,” katanya kepada Bernama.

Pembeli Soo Yin Mun, 53, turut meluahkan rasa kesal terhadap bekalan telur yang sukar didapati di kawasan berkenaan apatah lagi harganya yang kian meningkat daripada biasa.

Di PERAK, Ahli Gerakan Pengguna Negeri Perak, Aswannudin Hariffudin berkata, hasil tinjauannya di sekitar Rapat Setia dan Chemor, Ipoh mendapati peniaga kedai runcit dan kedai makan memaklumkan sukar mendapatkan bekalan telur di sesetengah tempat.

“Ada peniaga kedai makanan mengeluh kerana terdapat kuota untuk membeli telur ayam. Lori yang membawa bekalan pun menyatakan tiada bekalan. Sekiranya ada, ia lebih mahal daripada harga biasa. Terdapat aduan rakyat mengenai telur yang dijual, banyak yang rosak atau membusuk,” katanya kepada Bernama.

Sementara itu, jurucakap Kementerian Perdagangan Dalam Negeri dan Hal Ehwal Pengguna (KPDNHEP) Perak meminta aduan rasmi dikemukakan sekiranya terdapat kekurangan bekalan ayam dan telur bagi memudahkan pihaknya mengambil tindakan segera.

Di KELANTAN, tinjauan Bernama di dua pasar raya di Gua Musang mendapati tiada bekalan telur papan dijual menyebabkan pelanggan tiada pilihan selain membeli telur ayam Omega yang dijual pada harga RM8.30 bagi 10 biji.

Peniaga kedai makan, Sunon Champakhao, 56, berkata, kekurangan bekalan menyebabkannya terpaksa mengurangkan kuantiti menu berasaskan telur ayam.

“Sekarang sangat susah beli telur dalam jumlah yang banyak, ada masanya kami terpaksa membeli telur segar berharga RM7.90 untuk 10 biji, ini juga memberi kesan terhadap perniagaan kami,“ katanya kepada pemberita di Pasaraya Econjaya Gua Musang hari ini.

Di SELANGOR, Ketua Seksyen Operasi, Seksyen Penguatkuasaan KPDNHEP Selangor, Mohd Shahran Mohd Arshad mengakui terdapat kekurangan bekalan telur ayam di pasaran khususnya melibatkan golongan peniaga yang memerlukan bekalan telur yang banyak untuk meneruskan perniagaan mereka.

“Bagi pengguna akhir atau pelanggan biasa, memadai kita beli ikut keperluan memandangkan jangka hayat telur tidak lama.Tidak guna untuk simpan dalam kuantiti banyak. Jadi saya ingatkan pengguna jangan lakukan pembelian panik,” katanya.

Beliau berkata, setakat ini KPDNHEP Selangor belum menerima sebarang aduan berhubung ketiadaan bekalan telur bersubsidi gred A, B dan C serta isu menyorok telur ayam di negeri ini.

Mohd Shahran berkata, bekalan ayam yang dilaporkan berkurangan sudah kembali pulih dan penjual ayam turut mengenakan harga tidak melebihi harga maksimum RM9.40 serta tiada caj pemotongan ayam dikenakan kepada pembeli.

Di TERENGGANU, Pengarah KPDNHEP Terengganu, Saharuddin Mohd Kia berkata, stok di peringkat pemborong sudah mencapai 100 peratus dan kini bekalan itu dalam proses edaran dalam masa terdekat selain peniaga juga didapati mematuhi harga kawalan yang telah ditetapkan.

Di KEDAH, Presiden Persatuan Pengguna Kedah (CAKE), Mohamad Yusrizal Yusoff berkata, pihaknya membuat pemeriksaan semalam dan mendapati terdapat 3,000 bekalan telur di premis namun telur itu hanya mampu bertahan antara 30 minit hingga satu jam sebelum rosak.

Tinjauan Bernama di kedai runcit sekitar Alor Setar mendapati telur ayam gred B dijual pada harga RM14 bagi 30 biji manakala ada kedai yang menjual telur terhad kepada 10 biji sahaja pada harga RM4.50 bagi setiap pembelian 10 biji itu.

Sementara itu, di PAHANG dan PULAU PINANG, tinjauan mendapati harga ayam segar masih tinggi walaupun bekalan diperoleh terus dari kilang pemprosesan.

Pengusaha restoran nasi ayam di Kuantan, Mohd Nadzir Ali, 45, berkata, dia memerlukan 120 ekor ayam sehari dan berpendapat harga ayam pada RM9.30 sekilogram masih tinggi.

Mohd Shafi Yaakob, 27, yang berniaga ayam di beberapa pasar di sekitar Bayan Baru dan Bayan Lepas pula berkata, dia membeli ayam segar daripada pemborong pada harga RM9.10 sekilogram dan mustahil boleh menjual semula pada harga siling yang ditetapkan iaitu RM9.40.

Di NEGERI SEMBILAN, seorang peniaga ayam segar di Pasar Ampangan, Alizan Tambi, 51, berkata, peniaga kecil sepertinya tertekan kerana masih menghadapi kekurangan bekalan ayam daripada pembekal sejak pertengahan tahun ini sehingga kini.

Dia berkata, pembekal memberikan harga kira-kira RM7.60 hingga RM7.70 sekilogram ayam kepada peniaga sepertinya namun bergantung kepada pertimbangan pembekal itu sendiri.

“Jika bayaran okey, boleh dapat harga yang murah sedikit daripada pembekal. Had bekalan yang saya terima pula hanya 400 hingga 500 ekor sahaja dan ia tidak mencukupi. Saya terpaksa jual pada harga RM10.50 hingga RM10.90 sekilogram,” katanya.

Sementara itu di SABAH, tinjauan di daerah Kota Kinabalu, Penampang dan Tuaran mendapati harga telur dan ayam stabil serta tidak banyak berubah.

Harga telur gred A antaranya di Pasar Kota Kinabalu, Pasar Donggongon di Penampang dan Pasar Tuaran mendapati sekitar RM15 untuk 30 biji sepapan manakala gred B untuk jumlah sama pada RM14.70 dan gred C berharga RM14.40.

Harga ayam super pula berbeza di tiga pasar itu iaitu sekitar RM11.50 sekilogram di Pasar Donggongon di Penampang dan Pasar Tuaran manakala Pasar Kota Kinabalu sekitar RM12 sekilogram.

Peniaga barangan segar di Kota Kinabalu, Khairul Jani Mat Jun berkata, peniaga masih boleh mengekalkan harga telur dan ayam buat masa ini namun jumlah stok yang diterima daripada pembekal kini agak rendah berbanding biasa.

“Dua tiga minggu ini bekalan sudah semakin baik, stok itu ada tetapi minggu ini sudah mula bekalan yang sampai itu kurang berbanding biasa. Bimbang juga jadi seperti sebelum ini, amat kurang stok sehingga harga melambung, peniaga susah dan pembeli lagi susah,” katanya.

Di MELAKA, Pengarah KPDNHEP negeri, Norena Jaafar berkata, setakat ini pihaknya tidak menerima sebarang aduan kenaikan harga ayam mahupun telur.

Beliau berkata, harga ayam adalah RM10.40 sekilogram dan penjual mengenakan caj pemotongan RM1 serta diseragamkan di seluruh negeri manakala bagi telur ayam pula, peniaga menjual barangan keperluan tersebut mengikut harga kawalan iaitu gred A, B dan C dijual pada harga 45 sen, 43 sen dan 41 sen sebiji. – BERNAMA


Sembilan pelajar diselamatkan dalam kejadian kepala air

PERMAISURI: Sembilan pelajar Universiti Teknologi Mara (UiTM) Dungun berdepan detik cemas, apabila terperangkap dalam kejadian kepala air petang tadi.

Kejadian berlaku di Lata Hulu Kekabu, Setiu dekat sini kira-kira 5 petang di kawasan seberang sungai yang menjadi lokasi perkelahan orang ramai.

Ketua Polis Daerah Setiu, DSP Afandi Hussin berkata, sebaik menerima panggilan kecemasan, sepasukan polis dan bomba telah dikerah ke tempat kejadian untuk operasi mencari dan menyelamat (SAR).

“Seramai 31 orang termasuk pegawai dan anggota dari pasukan polis serta bomba, tiba di lokasi kejadian pada pukul 5.30 petang.

“Didapati kesemua mangsa yang berusia antara 23 hingga 24 tahun, masih terperangkap di bahagian seberang sungai iaitu lokasi orang awam selalu mandi-manda,” katanya ketika dihubungi malam ini.

Afandi berkata, semua mangsa berjaya diselamatkan tanpa sebarang kecederaan dalam operasi yang mengambil masa kira-kira satu jam setengah.

Beliau berkata, siasatan juga mendapati kesemua mangsa yang mengambil jurusan perakaunan telah masuk ke Lata Hulu Kekabu sekitar 2 petang untuk tujuan rekreasi.

Sehubungan itu, Afandi menasihatkan semua orang awam supaya menangguhkan aktiviti rekreasi di kawasan air terjun dan sungai dalam keadaan cuaca tidak menentu terutama pada musim monsun timur laut. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


‘Tugas saya di Eropah sudah selesai,’ kata Ronaldo

RIYADH: Cristiano Ronaldo tidak terpengaruh dengan kritikan terhadap keputusannya untuk menyertai kelab Liga Pro Saudi Al Nassr dan mengumumkan bahawa kerjanya di Eropah sudah selesai, lapor STATS Perform/dpa.

Selepas kontrak dengan Manchester United ditamatkan pada November selepas mengkritik kelab itu dalam temu bual dengan Piers Morgan, Ronaldo mengesahkan perpindahannya ke Al Nassr minggu lepas.

Keputusannya menyertai pasukan berpangkalan di Riyadh itu mengejutkan ramai pihak.

Namun, pemain berusia 37 tahun itu yakin beliau tidak mempunyai apa-apa lagi dalam bola sepak Eropah sambil mendakwa telah menolak tawaran beberapa kelab, sebaliknya menandatangani perjanjian dua setengah tahun bersama Al Nassr.

“Di Eropah, kerja saya sudah selesai. Saya memenangi segala-galanya dan bermain untuk kelab paling penting di Eropah.

“Ini adalah peluang yang baik untuk saya, bukan sahaja dalam bola sepak bahkan untuk mengubah mentaliti generasi baharu di Arab Saudi,” katanya.

Pemain penyerang itu bagaimanapun melihat Liga Pro Saudi itu sebagai satu cabaran yang tulen sekali gus membidas mereka yang mempersoalkan motif di sebalik perpindahannya itu.

“Ramai yang bercakap, memberikan pendapat mereka, namun mereka sebenarnya tidak tahu apa-apa tentang bola sepak.

“Bagi saya, ia bukan penamat dalam karier saya. Saya mahu berubah dan saya tidak risau dengan apa yang orang kata. Saya membuat keputusan dan saya bertanggungjawab ke atasnya.

“Saya datang ke sini untuk menang, bermain, berseronok, menjadi sebahagian daripada kejayaan negara dan budaya negara. Apa yang saya mahu ialah menikmati, senyum dan bermain bola sepak,” katanya. – BERNAMA


UCL2022: Haaland terus menggila, jaring dua gol bantu City belasah Copenhagen 5-0

MANCHESTER City mengekalkan rekod kemenangan bersih dalam kempen Liga Juara-Juara Eropah (UCL) musim 2022/2023 dengan mencatatkan kemenangan besar 5-0 ketika menentang kelab dari Denmark, Copenhagen pada perlawanan di Stadium Etihad, awal pagi tadi.

Kemenangan tersebut membawa City menjadi pendahulu kumpulan G dengan kutipan sembilan mata dalam tiga perlawanan setakat ini.

Pesta gol City bermula hasil dua jaringan penyerang berbisa mereka, Erling Haaland pada babak pertama sebelum beliau dikeluarkan sebelum separuh masa perlawanan bermula.

Penyerang antarabangsa dari Norway membuka tirai gol melalui rembatannya dalam kawasan penalti hasil umpanan lintang pemain bek kiri, Joao Cancelo pada minit ke-7.

Haaland menambah jaringan pada minit ke 32 dengan mudah menolak masuk ke gawang gol selepas percubaan Sergio Gomez ditampan oleh penjaga gol pasukan pelawat, Kamil Grabara.

City terus menambah gol sebelum aksi babak pertama berakhir dengan jaringan gol sendiri dengan rembatan Gomez sekali lagi dari luar kotak penalti terkena Davit Kocholaba dengan menerjah masuk ke gawang sekaligus menjadikan kedudukan 3-0.

Pada separuh masa kedua, jaringan penalti Riyad Mahrez pada minit ke-55 melebarkan kedudukan City mendahului 4-0 setelah pertahanan tengah, Aymeric Laporte dikasari Marko Stamenic.

Julian Alvarez melengkapkan malam gemilang City dengan menjaringkan gol kelima pada minit ke-76 menyempurnakan hantaran Riyad Mahrez.

Author

Mohamad Fitri Hazim Hazam

View all posts

View all posts


Ketua Pemuda UMNO akan bertemu Ketua Pemuda PH, bincang gerak kerja PRN

KUALA LUMPUR: Ketua Pemuda UMNO, Dr Muhamad Akmal Saleh akan bertemu dengan Ketua Pemuda Pakatan Harapan (PH), Dr Kelvin Yii Lee Wuen bagi membincangkan mengenai gerak kerja dalam menghadapi enam Pilihan Raya Negeri (PRN) yang akan datang.

Beliau berkata, ia sekali gus membuktikan bahawa pihaknya tiada masalah untuk bekerjasama dengan parti-parti yang mengganggotai Kerajaan Perpaduan susulan kenyataannya yang menuntut DAP membuat permohonan maaf secara terbuka atas semua kata-kata dan tohmahan yang pernah dilemparkan kepada UMNO.

“Saya nak bagitahu jelas hubungan kami di antara Pemuda UMNO dan Pemuda PH ataupun (sayap) Pemuda daripada Kerajaan Perpaduan adalah sangat baik malah kami baru sahaja lepas (menghadiri) Konvensyen Nasional Kerajaan Perpaduan dan Alhamdulillah konvensyen berjalan dengan sangat-sangat baik.

…tetapi bila kita di Perhimpunan Agung, ini medan untuk kita bawa suara di akar umbi, kita penyampai, dan ini tidak bermakna bahawa hubungan kami dengan Pemuda PH atau Pemuda Kerajaan Perpaduan ini tidak baik,” katanya selepas mengadakan lawatan ke Laman Media di Perhimpunan Agung UMNO 2023 di Pusat Dagangan Dunia di sini hari ini.

Beliau berkata, kenyataan “DAP perlu mohon maaf” berkenaan adalah dibuat atas dasar membawa suara akar umbi ke peringkat atasan dan ia juga merupakan cara terbaik untuk meredakan ketegangan.

“Kalau tak boleh pertamanya kita nak paksa macam mana, tetapi ia akan menimbulkan ketidaksenangan pengundi dan ahli UMNO di bawah.

“…dan kita bakal menghadapi PRN tak lama sahaja lagi sebenarnya ini adalah kaedah terpantas untuk merendahkan suhu yang panas di bawah ini…kalau tidak kita mungkin akan menghadapi sedikit kesukaran tapi insya-Allah kita akan cuba hadapi cara kita,” katanya.

Di samping itu, Mohamad Akmal berkata, UMNO  memerlukan bantuan dan buah fikiran daripada semua pihak yang masih sayangkan parti berkenaan.

“Pemilihan sudah berakhir maka fokus kita pada hari ini adalah untuk memperkuatkan UMNO maka sesiapa yang betul sayangkan UMNO kat luar sana kita Pemuda mengalu-alukan untuk mereka datang membantu Pemuda dan membantu UMNO yang penting kita nak lihat UMNO kembali dipercayai rakyat,” katanya. – BERNAMA


Keluarga disamun lelaki bertopeng, senjata parang ketika tidur

SEREMBAN: Seorang wanita mengalami detik cemas apabila disamun dua lelaki bertopeng bersenjatakan parang yang memecah masuk rumahnya di Taman Bukit Seri Senawang di sini awal pagi tadi sebelum melarikan barang kemas serta wang tunai dianggarkan lebih RM10,000.

Mangsa, K.Tamilselvi, 39, berkata, ketika kejadian kira-kira pukul 3 pagi, dia bersama anak perempuannya berusia sembilan tahun sedang tidur sebelum dua suspek memecah masuk melalui pintu dapur rumah ketika suaminya M.Gunasegaran, 47, keluar bekerja.

Tamilselvi berkata, dia menggigil ketakutan kerana pertama kali berhadapan dengan situasi cemas itu selain diugut oleh suspek supaya tidak menjerit atau akan dicederakan.

“Ketika sedang tidur dengan anak di dalam bilik, tiba-tiba leher saya diacukan parang. Saya memang tidak sedar bila mereka masuk ke dalam rumah.

“Mereka meletakkan parang pada leher saya dan mencekik anak sebelum bertanya di mana saya letak barang kemas sebelum menggeledah ke seluruh rumah,” katanya ketika ditemui di kediamannya Taman Bukit Seri Senawang di sini hari ini.

Memberitahu lebih lanjut, Tamilselvi berkata, perompak yang bertopeng itu juga telah mengikat tangan, kaki serta menutup mulut mereka berdua.

“Perompak telah menggeledah rumah saya kira-kira 45 minit dan mengambil dua rantai, dua cincin dan cincin yang saya pakai.

“Mereka kemudian keluar dan melarikan pula kereta jenis Perodua Bezza dan kunci rumah kami,” katanya.

Jelas Tamilselvi, salah seorang daripada suspek berbadan kurus dan tinggi manakala seorang lagi rendah dan berdasarkan bahasa yang digunakan dipercayai kedua-dua lelaki itu adalah warga tempatan.

“Saya berharap sangat pihak polis dapat menahan suspek dalam masa terdekat. Selepas susah payah kami mengumpul wang, mereka dengan senang sahaja datang merompak,” katanya.

Sementara itu, Ahli Dewan Undangan Negeri (ADUN) Seremban Jaya, P.Gunasekaran berkata, ini kejadian kedua yang berlaku di kawasan perumahan itu dan meminta penduduk supaya berwaspada serta meningkatkan tahap keselamatan.

Timbalan Ketua Polis Daerah Seremban, Superintenden Mohd. Rosli Ishak pula ketika dihubungi mengesahkan menerima laporan berhubung kejadian itu.

“Kes disiasat mengikut Seksyen 392 dan 397 Kanun Keseksaan kerana melakukan samun,” katanya.- Utusan

Authors

Media Variasi

View all posts

Diyana Rahip

View all posts

View all posts

View all posts


Teman lelaki bunuh, bakar kekasih hamil

SUNGAI BESAR: Perselisihan faham untuk menyembunyikan kehamilan di luar nikah dipercayai punca seorang pelayan restoran dibunuh kejam dengan ditikam, dikelar perut dan dibakar teman lelakinya di sekitar kebun kelapa sawit, Jalan Sungai Limau, di sini Isnin lepas.

Ketua Polis Daerah Sabak Bernam, Supt Agus Salim Mohd Alias berkata, suspek yang merupakan bekas penuntut kolej itu telah membawa mangsa menaiki kereta seterusnya bertengkar dengan wanita berusia 21 tahun itu sebelum dipukul di kepala lantas dibunuh di lokasi berkenaan sekitar 10 malam.

Terdahulu, Agus Salim berkata, pihaknya menerima laporan daripada orang awam berhubung penemuan mayat seorang wanita tempatan dalam keadaan terbakar dan tertiarap di kawasan kebun kelapa sawit tersebut sekitar 8 pagi semalam (23 Mei).

Katanya hasil tindakan pantas pihaknya, mereka berjaya menahan seorang lelaki tempatan berusia 20 tahun di sebuah kediaman di sekitar Sungai Besar pada 1.45 tengah hari semalam.

“Hasil siasatan awal, mangsa dipercayai telah dibakar sebanyak dua kali bertujuan untuk melupuskan bukti iaitu sekitar 10 malam (22 Mei) dan semalam sekitar 7 pagi sebelum ditemukan orang awam,” katanya pada sidang media di sini hari ini.

Katanya suspek didakwa telah memukul, menikam menggunakan pisau dapur dan menoreh perut mangsa sebelum membakar mayat kekasihnya pada malam kejadian dan keesokan harinya kembali ke tempat kejadian dengan membawa tong berisi petrol untuk membakar mayat itu sekali lagi.

Beliau berkata lelaki itu turut membuang barang bukti termasuk barangan milik mangsa di sekitar Jalan Lama, Kuala Selangor.

Agus Salim berkata, semakan lanjut mendapati suspek tidak mempunyai rekod jenayah lampau malah kedua-dua mereka telah mengenali antara satu sama lain sejak tahun lalu dan dipercayai kandungan mangsa telah berusia sekitar empat bulan.

Katanya, suspek direman selama enam hari bermula hari ini bagi membantu siasatan mengikut Seksyen 302 Kanun Keseksaan dan mayat mangsa yang 60 peratus terbakar berada di Hospital Sungai Buloh untuk proses bedah siasat.

Dalam kes berasingan, Agus Salim berkata, pihaknya menahan empat lelaki pendatang asing tanpa izin warga Indonesia berusia lingkungan 25 hingga 41 tahun dipercayai terlibat dalam sindiket pengedaran syabu seberat 30 kilogram bernilai RM1.08 juta di kawasan jeti Sekinchan pada 10 malam, 19 Mei lalu.

Beliau berkata, kesemua suspek yang dipercayai terlibat mengedar dan menyeludup keluar dadah bagi dipasarkan ke negara jiran itu ditahan reman selama tujuh hari bermula 20 Mei lalu dan kes disiasat bawah Seksyen 39B Akta Dadah Berbahaya 1952 dan Seksyen 6 (1)(c) Akta Imigresen 1959/63. – BERNAMA


Kenyataan Khalid bukan mewakili Amanah – Ahmad Zahid

PUTRAJAYA: Kenyataan Pengarah Komunikasi Amanah, Khalid Abdul Samad mengenai isu pengampunan terhadap bekas Perdana Menteri, Datuk Seri Najib Razak adalah pendapat peribadinya dan bukannya pendirian keseluruhan parti berkenaan, kata Timbalan Perdana Menteri, Datuk Seri Dr Ahmad Zahid Hamidi.

Ahmad Zahid yang juga Presiden UMNO berkata, beliau dimaklumkan mengenai perkara itu selepas mengadakan perbincangan dengan pimpinan tertinggi Amanah.

“Saya harap individu itu (Khalid) dapat membezakan pendapat peribadi dengan pendirian parti keseluruhan.

“Bagi saya, beliau harus belajar menghormati rakan-rakan parti lain dalam komponen Kerajaan Perpaduan,” kata beliau ketika ditemui media pada Majlis Sambutan Aidilfitri Timbalan Perdana Menteri di Sri Satria di sini, hari ini.

Pada 27 April lepas, Khalid dilaporkan berkata Amanah merayu kepada Yang di-Pertuan Agong dan Lembaga Pengampunan agar menolak permohonan Najib untuk diampun dan dibebaskan dari penjara.

Rentetan itu, Ketua Penerangan UMNO Kelantan, Datuk Zawawi Othman dilaporkan berkata, UMNO Kelantan mempertimbangkan untuk memutuskan kerjasama dengan Amanah di Kelantan sekiranya Khalid tidak menarik balik kenyataan itu yang menyinggung perasaan ahli UMNO keseluruhannya.

Mengulas lanjut, Ahmad Zahid berkata, Khalid sepatutnya bertemu dengannya bagi mendapatkan pencerahan mengenai pendirian UMNO berhubung isu pengampunan terhadap Najib.

“Jangan hanya baca apa yang tersurat, lihat apa tersirat, ini penting kerana kita dalam parti pelbagai dalam Kerajaan Perpaduan dapat wujudkan keharmonian,” katanya.

Mengenai perkara yang dibangkitkan UMNO Kelantan itu, Ahmad Zahid berkata beliau telah meminta kepimpinan UMNO negeri supaya menyelesaikan perkara berbangkit secara baik.

Sementara itu, Timbalan Presiden Amanah, Datuk Seri Salahuddin Ayub yang ditemui ketika menghadiri sambutan Aidilfitri itu berkata beliau mewakili parti Amanah memohon maaf terhadap kenyataan yang dikeluarkan oleh Khalid itu.

“Kadang-kadang kita terlanjur dan tiada malunya untuk kita memohon maaf sekiranya ia melukakan. Elok kita selesaikan dan move forward untuk perpaduan negara dan juga rakyat,” katanya yang merupakan Menteri Perdagangan Dalam Negeri dan Kos Sara Hidup. – BERNAMA


Cukai tertunggak lebih RM1.7 bilion: Najib, Nazifuddin berjaya gantung penghakiman

PUTRAJAYA: Datuk Seri Najib Tun Razak dan anak lelakinya Datuk Mohd Nazifuddin hari ini berjaya mendapatkan perintah untuk menggantung pelaksanaan penghakiman terus diperoleh Lembaga Hasil Dalam Negeri (LHDN) dalam kes cukai tertunggak berjumlah lebih RM1.7 bilion dihadapi mereka sementara menunggu pelupusan rayuan di Mahkamah Persekutuan.

Perintah itu direkodkan oleh panel tiga hakim terdiri daripada Ketua Hakim Negara Tun Tengku Maimun Tuan Mat dan Hakim Mahkamah Persekutuan Datuk Mary Lim Thiam Suan dan Datuk Rhodzariah Bujang.

“Perintah untuk menggantung pelaksanaan penghakiman terus dibenarkan sementara menunggu pelupusan rayuan kedua-dua perayu di Mahkamah Persekutuan,” kata Tengku Maimun dalam prosiding yang dijalankan melalui sidang video, hari ini.

Terdahulu, peguam Muhammad Farhan Muhammad Shafee, yang mewakili Najib dan Mohd Nazifuddin memaklumkan kepada panel tiga hakim bahawa LHDN selaku responden tidak membantah permohonan dua beranak itu untuk menggantung pelaksanaan penghakiman terus diperoleh LHDN sementara menunggu rayuan mereka diputuskan oleh Mahkamah Persekutuan.

Perkara itu turut disahkan oleh Peguam Kanan Hasil Al-Hummidallah Idrus mewakili LHDN.

Pada 10 Mei lepas, Najib dan Mohd Nazifuddin diberi kebenaran oleh Mahkamah Persekutuan untuk meneruskan rayuan terhadap keputusan Mahkamah Tinggi yang membenarkan permohonan LHDN memasukkan penghakiman terus itu bagi mendapatkan semula lebih RM1.7 bilion cukai tertunggak daripada mereka.

Pada 2020, dua Mahkamah Tinggi membenarkan permohonan LHDN untuk memasukkan penghakiman terus bagi mendapatkan semula tunggakan cukai sebanyak RM1.69 bilion daripada Najib dan RM37.6 juta daripada Mohd Nazifuddin, bagi tempoh antara 2011 dan 2017.

Penghakiman terus adalah apabila mahkamah memutuskan kes tertentu melalui hujahan tanpa mendengar keterangan saksi dalam perbicaraan.

Najib dan Mohd Nazifuddin gagal dalam rayuan mereka di Mahkamah Rayuan pada 9 Sept 2021 untuk mengetepikan penghakiman terus itu. – BERNAMA


MOTA Akademi Klang mahu jadi pencetus bakat bola sepak

KLANG: MOTA Akademi Klang berazam untuk membawa pembangunan akar umbi sukan bola sepak dan futsal di peringkat akar umbi dengan menggilap bakat-bakat muda dari kawasan sekitar Klang sehingga menjadi pemain bertaraf kebangsaan.

Pengasas MOTA Akademi Klang, Izuwan Hayat berkata, beliau ingin mengembangkan bakat di kalangan komuniti di sekitar Klang khususnya anak muda yang mempunyai minat, bercita-cita tinggi dan potensi yang boleh diasah menjadi pemain berkualiti.

“MOTA Akademi Klang saya tubuhkan setelah terlibat dengan program pembangunan bola sepak dan futsal melalui MOTA FC.

“Selain minat terhadap sukan bola sepak, saya juga ingin mencurahkan ilmu dan pengalaman saya sebagai bekas atlet dalam bola sepak. Saya nampak ramai bakat muda di Klang ini dan saya mahu menjadi pencetus gilap bakat mereka.

“Walaupun dua bulan beroperasi, kini kami sudah memiliki 30 pemain, dan kami sasar 50 pemain sebelum hujung tahun ini. Ini menunjukkan ibu bapa yakin dengan modul latihan MOTA Akademi,” katanya kepada MEDIA VARIASI.

Kata Izuwan, setiap pelatih juga akan didedahkan dengan menyertai pelbagai kejohanan sebagai pentas mengembangkan bakat mereka sebagai proses pembelajaran serta pembangunan mereka dalam bola sepak

“Di MOTA Akademi Klang, pelatih kami akan cepat berkembang kerana pihak akademi akan mendedahkan pelatih dengan menyediakan kejohanan untuk pelatih kami terlibat dengan perlawanan,

“Pendedahan menyertai kejohanan ini sangat penting buat kami kerana di situ kami menyediakan pelatih menunjukkan potensi mereka serta kami menggilap bakat mereka.

“Kejohanan pertama MOTA Akademi Klang adalah pada 27 November depan dalam Grand Final Piala Lautan 2022. Kami yakin di kejohanan ini pelatih kami akan belajar banyak mengenai futsal dan bola sepak,” jelasnya,

Terdahulu, Lautan Variasi Sdn Bhd, yang merupakan sebuah syarikat telekomunikasi satelit telah menjalin kerjasama dengan Kelab Bola Sepak MOTA sebagai media rasmi dan tajaan bagi kejohanan peringkat Grand Final pada 27 November depan sebagai platform menggilap bakat baru.

Author

Mohamad Fitri Hazim Hazam

View all posts

View all posts


AI CV Maker bantu hasilkan CV digital patuh ATS secara percuma

CYBERJAYA: Krenovator Technology Sdn. Bhd. memperkenalkan AI CV Maker untuk membantu bakat-bakat teknologi menghasilkan curriculum vitae (CV) secara digital dalam platform Krenavator yang mematuhi format Applicant Tracking System (ATS) yang boleh dimuat turun oleh pengguna.

Malah, Krenovator AI CV Maker boleh segera digunakan mulai sekarang di seluruh dunia tanpa dikenakan sebarang bayaran. Ia adalah alat AI terkini yang ditambah dalam platform selepas pelancaran pembantu pengekodan AI Abraham baru-baru ini.

Ketua Pegawai Eksekutif Krenovator, Mahadhir Yunus berkata, kewujudan AI CV Maker ini didorong oleh cabaran yang dihadapi oleh bakat teknologi dalam penulisan CV.

“Mewujudkan CV yang menarik perhatian pengurus pengambilan pekerja adalah suatu cabaran biasa yang dihadapi oleh ramai bakat teknologi. Menyedari hakikat inilah, kami terdorong untuk menawarkan pembuat CV berkuasa AI melalui platform kami, dengan kelebihan menghasilkan CV yang berformat ATS,” katanya.

CV yang mematuhi ATS adalah penting kerana ia membolehkan pengguna di Krenovator yang sedang mencari pekerjaan jauh untuk menyampaikan kelayakan dan latar belakang mereka menggunakan format yang telah diterima oleh syarikat pengambilan pekerja di seluruh dunia.

Selain itu, fungsi penting lain Krenovator AI CV Maker ialah ia membantu mengurangkan ralat, terutamanya dalam hal bahasa.

Sebagai tambahan kepada format PDF, setiap CV yang dibuat akan tersedia dalam talian dalam domain awam melalui pautan web khusus untukmemudahkan majikan mengaksesnya pada bila-bila masa dan dari mana-mana sahaja. Contohnya: app.krenovator.io/cv/NAMA.

“Krenovator kekal komited untuk menyediakan alatan AI kepada komuniti bakat teknologi kami, dan AI CV Maker ini hanyalah satu contoh dedikasi kami,” ujarnya.

Oleh: AIN JAPRI (Pelatih USM)

Author

Media Variasi

View all posts

View all posts


Najib dijangka hadir perbicaraan 1MDB di Mahkamah Tinggi KL esok

KUALA LUMPUR: Datuk Seri Najib Tun Razak, yang kini menjalani hukuman penjara kerana menyeleweng dana SRC International Sdn Bhd berjumlah RM42 juta, dijangka hadir di Mahkamah Tinggi Kuala Lumpur esok bagi perbicaraan kes 1Malaysia Development Berhad (1MDB).

Difahamkan, mahkamah telah mengeluarkan perintah kepada pihak penjara supaya bekas perdana menteri berusia 69 tahun itu menghadiri prosiding esok di hadapan Hakim Datuk Collin Lawrence Sequerah.

Prosedur biada dalam kes sedemikian adalah untuk mahkamah mengeluarkan perintah kepada pihak penjara bagi membolehkan banduan hadir pada perbicaraannya bagi kesalahan lain atau sebagai saksi.

Najib menghadapi empat pertuduhan menggunakan kedudukannya untuk memperoleh suapan berjumlah RM2.3 bilion daripada dana 1MDB dan 21 pertuduhan pengubahan wang haram melibatkan jumlah yang sama.

Semalam, Najib dihantar ke Penjara Kajang untuk menjalani hukuman penjara selepas Mahkamah Persekutuan mengekalkan sabitan dan hukuman penjara 12 tahun serta denda RM210 juta ke atas Najib kerana menyeleweng dana SRC International berjumlah RM42 juta.

Panel lima hakim dipengerusikan Ketua Hakim Negara Tun Tengku Maimun Tuan Mat menolak rayuan Najib untuk mengetepikan sabitan dan hukuman yang diputuskan Mahkamah Tinggi Kuala Lumpur pada 28 Julai 2020.

Pada 8 Dis 2021, Najib gagal mengetepikan keputusan itu selepas Mahkamah Rayuan mengekalkan keputusan Mahkamah Tinggi. – BERNAMA


Piala Dunia: Costa Rica bangkit kembali tewaskan Jepun 1-0

DOHA Costa Rica bangkit daripada kekalahan memalukan ketika bertemu Sepanyol dengan mengatasi Jepun 1-0 dalam perlawanan peringkat Kumpulan E Piala Dunia FIFA 2022 di Stadium Ahmad Bin Ali pada Ahad, lapor Xinhua.

Pemain bek kanan Keysher Fuller menjaringkan gol kemenangan untuk pasukan Caribbean itu pada minit ke-81.

Keputusan itu menjadikan situasi dalam kumpulan itu lebih rumit memandangkan Costa Rica dan Jepun memperoleh satu kemenangan daripada dua perlawanan dan berkongsi tiga mata.

Sepanyol kini menduduki tangga teratas kumpulan dengan perbezaan gol hasil kemenangan menakjubkan 7-0 ke atas Costa Rica pada Rabu.

Jerman yang tewas mengejut 1-2 kepada Jepun pada perlawanan pertama akan menentang Sepanyol lewat hari ini. – BERNAMA


Kembalikan mahkamah Kadi yang asal

DALAM kita ghairah dengan semangat kebangkitan Melayu dalam filem Mat Kilau bersilat sana sini, tapi kita lupa nak berjuang memperbetulkan semula sistem kita yang sudah rosak dek penjajah.

Ramai lupa Raja Melayu dahulu pernah mewujudkan Mahkamah Kadi di Tanah Melayu.

Ini analisis kewartawanan penulis, hikmah di sebalik kes Emilia Hanafi ini, dalam kita nak menjaga perundangan beragama Syariah, terdapat hukuman penjara yang tiada disebut dalam al-Quran.

Seharusnya masyarakat bangun bersama alim ulama memohon Raja-raja Melayu memperbetulkan Mahkamah Syariah (asalnya Mahkamah Kadi) supaya kembali kepada prinsip Islam sebenar.

Memetik kata-kata Peguam Rakyat yang juga bekas peguam Syarie pertama di Malaysia, Tan Sri Prof Dr (Munsyi) Muslim Yacob, syariah mengikut Al Quran ada prinsip demokratik, kemanusiaan, memberi tauladan, melindungi aib mereka yang melampaui batas agar balik semula kepada prinsip Islam.

Syariah zaman Nabi menekankan aspek berbincang secara adil, orang ramai dibenarkan beri pandangan, tiada campur tangan kuasa dan politik, hakim lebih memilih memaafkan jika ada pengakuan salah bukannya menghantar pesalah itu ke penjara.

Keadilan Syariah telah lama wujud di Tanah Melayu sebelum kedatangan British, Raja-raja Melayu telahpun menubuhkan Mahkamah Kadi.

Mahkamah paling awal di Tanah Melayu ialah Mahkamah Kadi bukanlah Mahkamah Sivil dan sebagainya.

Dengan kedatangan penjajah dan British ke Tanah Melayu secara halus mereka merosakkan sistem dengan memperkenalkan hukuman sivil seperti penjara dan denda kepada pesalah Syariah.

Penjara dan denda yang tiada dalam al-Quran dan melampaui batas agama sehingga ada yang teraniaya dan tertindas.

Pada 1965, Akta Undang-Undang Mahkamah Untuk Orang Islam (Bidang Kuasa Jenayah) 1965 sudah diluluskan, yang mana hukuman maksimum yang boleh dilaksanakan adalah denda RM1,000, enam bulan penjara atau kedua-duanya. Pada masa ini peruntukan untuk hukuman sebat tidak ada.

Akta ini kemudian, dipinda pada 1984 dan juga diberi nama baharu, iaitu Akta Mahkamah Syariah (Bidang Kuasa Jenayah) 1965 Akta 355. Kuasa untuk menghukum pesalah jenayah syariah juga sudah dinaik taraf kepada denda RM5,000, hukuman penjara tidak melebihi tiga tahun dan juga sebatan yang tidak melebihi enam sebatan. Akta ini hanya mengandungi tiga seksyen iaitu tajuk dan pemakaian, bidang kuasa dan pengesahan.

Batu Bersurat Terengganu bukanlah bongkah batu kisah dongeng sakti dewa dewi, ia adalah catatan hukum negeri.

Sekarang ini ruang untuk memperbetulkan kedaulatan sistem Mahkamah Syariah_Mahkamah Kadi yang asal di bawah Raja-Raja Melayu.

Seharusnya keadaan sekarang kita harus mengembalikan sistem Syariah mengikut hukum al-Quran.

Kepada masyarakat apabila anda hadapi permasalahan dengan Syariah adakah anda sedar anda mendedahkan diri anda, adik anda, saudara wanita anda seandainya mereka didapati bersalah, mereka juga boleh dijatuhi hukuman penjara biasa di mana mereka dikehendaki berbogel di khalayak banduan, kekangan untuk solat lima waktu kerana hukum Sivil mengurung dan mendera mental sebagai pengajaran.

Lebih malang, ada golongan yang berkata dah buat silap masuk sahajalah penjara itu.

Yang silap sebenarnya hukuman penjara tiada dalam sistem Syariah yang asal mengikut al-Quran.

Author

Tun Puteh Wanti

View all posts

View all posts


KPDN Perak rampas 31,000 liter diesel bersubsidi

IPOH: Kementerian Perdagangan Dalam Negeri dan Kos Sara Hidup (KPDN) Perak menyita 31,000 liter diesel bersubsidi selepas menyerbu sebuah premis tidak bernombor di Sauk, Kuala Kangsar pada Rabu.

Pengarah KPDN Perak, Datuk Kamalludin Ismail berkata, dalam serbuan kira-kira pukul 10.30 pagi itu pihaknya turut menyita sebuah lori tangki dan sebuah van yang diubah suai, serta peralatan digunakan untuk aktiviti penyelewengan diesel, dengan nilai keseluruhan rampasan sekitar RM101,400.

Beliau berkata selepas diperiksa, pihaknya menemukan diesel itu disimpan dalam dua unit skid tank, bagaimanapun pemilik premis berkenaan gagal dikesan.

“Kita percaya sindiket ini beroperasi dengan membeli minyak diesel di beberapa stesen minyak di sekitar Kuala Kangsar dengan harga subsidi, kemudiannya dikumpulkan di sini, sebelum dijual kepada pihak industri,” katanya dalam kenyataan pada Rabu. – BERNAMA


P.Pinang tarik balik darjah kebesaran kepada Najib

GEORGE TOWN: Yang Dipertua Pulau Pinang Tun Ahmad Fuzi Abdul Razak bersetuju menarik balik penganugerahan Darjah Utama Pangkuan Negeri (D.U.P.N.) yang membawa gelaran Datuk Seri Utama kepada bekas Perdana Menteri Datuk Seri Najib Tun Razak, berkuat kuasa hari ini.

Timbalan Setiausaha Kerajaan Negeri (Pembangunan) Datuk Zakuan Zakaria dalam satu kenyataan hari ini berkata Najib dikurniakan keahlian D.U.P.N. yang membawa gelaran Datuk Seri Utama itu pada 2009.

“Pada 23 Ogos lepas, Mahkamah Persekutuan mengekalkan sabitan dan hukuman yang dijatuhkan oleh Mahkamah Tinggi terhadap beliau atas beberapa pertuduhan.

“Berdasarkan sabitan dan hukuman yang telah dijatuhkan terhadap beliau, keahlian beliau sebagai penyandang D.U.P.N. yang membawa gelaran Datuk Seri Utama adalah dibatalkan dan dimansuhkan berkuat kuasa pada 15 Sept,” katanya.

Menurut beliau, pembatalan dan pemansuhan Keahlian ini adalah selaras dengan kuasa yang diberikan kepada Yang di-Pertua Negeri Pulau Pinang menurut Perkara 6 dan 8 Perlembagaan Negeri Pulau Pinang serta Peraturan 18 Statut Darjah Pangkuan Negeri 2011.

Pada Isnin (12 Sept) lepas, Sultan Selangor Sultan Sharafuddin Idris Shah menitahkan darjah kebesaran yang membawa gelaran ‘Datuk Seri’ dan ‘Datuk’ yang dikurniakan kepada Najib pada 2004 dan 1992, ditarik balik dan dibatalkan. – BERNAMA


Penjawat awam, pesara kerajaan didakwa terima rasuah RM780,000

KOTA KINABALU: Seorang penjawat awam negeri Sabah dan seorang pesara kerajaan dihadapkan ke Mahkamah Sesyen di sini hari ini atas 34 pertuduhan bersubahat serta menerima rasuah berjumlah RM780,000 antara Julai 2014 dan November 2015.

Zulfikar Khomeini Asli, 44, dan Mat Salleh@Awang Sapong Sapong, 67, mengaku tidak bersalah selepas pertuduhan terhadap mereka dibacakan di hadapan Hakim Jason Juga.

Mengikut pertuduhan, Zulfikar Khomeini ketika bertugas sebagai juruaudit di Kementerian Kewangan Negeri Sabah bersetuju menerima suapan bagi dirinya melalui pemindahan wang di sebuah bank di Sipitang yang dibuat menggunakan cek daripada Syarikat Kilang Sawit Bell Sdn Bhd ke akaun Syarikat Lihot Construction milik ibunya dan Syarikat Sri Atussin Enterprise milik adiknya.

Suapan itu sebagai dorongan berhubung hal ehwal prinsipal tertuduh iaitu tidak menjalankan lawatan pemeriksaan mengejut terhadap syarikat Kilang Sawit Bell Sdn Bhd mengenai pemalsuan Penyata Cukai Jualan Negeri borang empat Kementerian Kewangan Negeri Sabah.

Dia didakwa melakukan perbuatan itu mengikut Seksyen 17 (a) Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24 akta yang sama.

Mat Salleh@Awang Sapong pula didakwa bersubahat dengan Zulfikar Khomeini iaitu bersetuju menerima bagi pihak kedua-dua tertuduh suatu suapan wang berjumlah RM780,000 pada tempoh dan di daerah yang sama.

Mengikut pertuduhan, Mat Salleh yang ketika itu bertugas sebagai Pembantu Tadbir di Kementerian Kewangan Negeri Sabah, telah menerima suapan tersebut sebagai dorongan untuk dirinya dan Zulfikar Khomeini tidak melakukan lawatan pemeriksaan mengejut ke Kilang Sawit Bell Sdn Bhd mengenai pemalsuan penyata cukai jualan negeri borang empat Kementerian Kewangan Negeri Sabah.

Dia didakwa mengikut Seksyen 28(1)(c) Akta SPRM 2009 dibaca bersama Seksyen 17(a) dan boleh dihukum di bawah Seksyen 24 akta yang sama.

Jika sabit kesalahan, kedua-dua tertuduh berdepan hukuman maksimum penjara 20 tahun dan denda lima kali ganda jumlah nilai suapan atau RM10,000 mengikut mana lebih tinggi.

Mahkamah kemudian membenarkan kedua-dua tertuduh diikat jamin masing-masing RM80,000 dengan dua penjamin dan mengarahkan mereka melapor diri di pejabat SPRM setiap dua bulan selain menyerahkan pasport antarabangsa kepada mahkamah serta menetapkan 17 Julai ini untuk sebutan semula kes.

Zulfikar Khomeini diwakili peguam Hamid Ismail manakala Mat Salleh@Awang Sapong diwakili peguam Azhier Farhan Arisin dan Mohd Syarulnizam Mohd Salleh.

Pendakwaan kes dikendalikan Timbalan Pendakwa Raya SPRM Nurul Izzati Sapifee. – BERNAMA


Pegawai kementerian disyaki makan suap RM40,000

PUTRAJAYA: Suruhanjaya Pencegahan Rasuah Malaysia (SPRM) Putrajaya menahan seorang pegawai kerajaan di sebuah kementerian kerana disyaki menerima rasuah kira-kira RM40,000 sebagai balasan mempercepatkan proses tuntutan bayaran syarikat kontraktor.

Menurut sumber, suspek lelaki berusia 40-an dipercayai ditahan kira-kira pukul 2 petang tadi di pejabat SPRM Putrajaya.

“Suspek dipercayai melakukan perbuatan tersebut antara tahun 2017 hingga 2020 dan wang rasuah dikesan dipindahkan ke akaun milik suspek,” katanya tadi.

Sementara itu, Pengarah SPRM Putrajaya, Azizul Ahmad Sarkawi ketika dihubungi mengesahkan tangkapan tersebut dan berkata siasatan dijalankan di bawah Seksyen 17(a) Akta SPRM 2009.

Beliau berkata, suspek bagaimanapun dilepaskan dengan jaminan SPRM sebanyak RM10,000 serta seorang penjamin selepas keterangan suspek direkodkan. – Kosmo

Authors

Media Variasi

View all posts

Diyana Rahip

View all posts

View all posts

View all posts


Kes Bella: Siti Bainun lantik semula seorang peguam pernah wakilinya

KUALA LUMPUR: Pengasas Rumah Bonda, Siti Bainun Ahd Razali melantik semula seorang daripada lima peguam yang sebelum ini menarik diri daripada mewakilinya, untuk mengendalikan prosiding membela dirinya atas tuduhan mengabai dan menganiaya seorang remaja perempuan sindrom Down yang dikenali sebagai Bella.

Siti Bainun, 31, memaklumkan mahkamah bahawa, dia telah melantik Mohammad Farhan Maaruf yang sebelum ini pernah mewakilinya dalam prosiding perbicaraan kes itu di peringkat pendakwaan.

“Saya juga telah maklumkan kepada Yayasan Bantuan Guaman Kebangsaan (YBGK) berhubung pelantikan semula peguam (lama) saya,” katanya pada prosiding membela diri di hadapan Hakim Mahkamah Sesyen, Izralizam Sanusi hari ini.

Disoal Izralizam sejak bila tertuduh mahu mengambil semula peguam lama yang mewakilinya sebelum ini, Siti Bainun menjawab, “Saya memang menunggu peguam lama dan masih berhubung dengan peguam-peguam lama yang membantu saya”.

Mohammad Farhan kemudian mengesahkan perkara itu dan memberitahu mahkamah, beliau dilantik oleh Siti Bainun semalam.

Bagaimanapun, Timbalan Pendakwa Raya Zilfinaz Abbas memohon mahkamah merekodkan kronologi penarikan diri peguam-peguam yang mewakili Siti Bainun dalam kes tersebut.

“Saya mohon mahkamah rekodkan Mohammad Farhan telah menarik diri pada 13 Januari lepas, diikuti peguam Nur Ellena Mohamed Razif dan Asiah Abd Jalil. Peguam Nur’Aminahtul Mardiah Md Nor telah membuat permohonan penarikan diri secara terbuka di mahkamah dan Nurul Hafidzah Hassan pula membuat permohonan sama secara bertulis,” katanya.

Pada prosiding sebelum ini, kelima-lima peguam itu daripada firma guaman berbeza, telah menarik diri daripada mewakili Siti Bainun sekali gus menjadikan tertuduh tidak mempunyai peguam.

Pada 26 Januari lepas, Siti Bainun diarahkan memberi keterangan membela diri walaupun beliau tidak diwakili peguam selepas Hakim Izralizam memutuskan bahawa prosiding bela diri itu perlu diteruskan agar tidak mengganggu perjalanan kes.

Siti Bainun diperintahkan membela diri atas pertuduhan mengabai dan menganiaya remaja perempuan berusia 13 tahun itu sehingga menyebabkan mangsa mengalami kecederaan fizikal serta emosi di sebuah unit kondominium di Wangsa Maju antara Februari dan Jun 2021.

Beliau didakwa mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya jika sabit kesalahan.

Perbicaraan di hadapan Hakim Izralizam masih diteruskan. – BERNAMA


Ibu ‘prank’ anak jadi The Hulk

KUALA LUMPUR: Watak adiwira, The Hulk; The Mask; atau Mak Kau Hijau, frasa popular dalam hiburan komedi, sudah biasa kedengaran.

Bagaimanapun, kini tular di TikTok, seorang lelaki berwarna hijau keluar dari bilik air di sebuah rumah.

Rupa-rupanya, lelaki itu terkena ‘prank’ oleh wanita dipercayai ibunya, yang meletakkan pewarna hijau ke dalam tiub saluran hos pancuran sebelum digunakan untuk mandian.

Dalam rakaman video dari akaun Tiktok Anak Bu RT, berdurasi 34 saat itu, anak muda berkenaan dilihat keluar dari bilik air, dengan muka dan sebahagian badannya berwarna hijau, dan tidak mampu berkata apa-apa kerana ‘benda yang lepas jangan dikenang’.

Ibunya pula hanya ketawa berdekah-dekah, seakan berpuas hati mengenakan anaknya yang juga sama pe’elnya, suka bergurau dan saling mengenakan.

Tiada apa lagi yang mampu dibuat oleh pemuda hijau itu, melainkan reda sahaja dengan gelagat ibunya.

Video berkenaan yang dimuatnaik empat hari lalu, sudah diulang tayang sehingga 4.4 juta, dengan hampir 500,000 tanda suka.

Author

Tun Puteh Wanti

View all posts

View all posts


Sofyank sindir cubaan media Israel fitnah Hamas guna AI

CYBERJAYA: Pempengaruh media sosial, Muhammad Sofian Abdullah atau Sofyank sekali lagi menjadi perhatian apabila menyindir cubaan media Israel memfitnah pemimpin Hamas menerusi gambar yang disunting menggunakan teknologi kecerdasan buatan (AI).

Menerusi platform X, Sofyank berkata, kesan suntingan itu boleh dikesan dengan jelas.

“Tekstur muka lari terlalu jauh daripada yang sepatutnya, sampaikan ada yang hilang hidung.

“‘Cropping’ tak bersih, boleh touch lagi untuk buang strok putih kat kepala.

“Mungkin akan datang boleh guna gambar yang asli. Percubaan yang baik,” sindirnya.

Dalam pada itu, Sofyank turut memberitahu bahawa gambar tersebut diambil pada tahun 2014, namun telah disunting kembali.

“Ini saya ada baca tadi, mereka gunakan gambar daripada hantaran tahun 2014 dan jana gunakan AI atau aplikasi ‘clear photo’ bagi dapatkan gambar yang lebih jelas untuk dijadikan bahan bualan, tapi gambar ni jadi makin teruk,” kongsinya.

Menjengah di ruangan komen, rata-rata warga net turut mengecam cubaan media Israel yang dilabelkan amat lucu.

“Buat kerja tak clean, ni bukan 2010 lah adoi lawak,” tulis netizen.

“Lagi pelik orang percaya benda ni real. Takkan tak reti beza ai dgn real gambar punya,” ujar seorang lagi pengguna aplikasi X.

“Lain kali kalau buat assignment last minute kene bijak sikit. Tahulah keturunan Israel nii benak tapi adeh…tahlah.. mmg benak,” sindir netizen.

Texture muka lari terlalu jauh dari yang sepatutnya, sampaikan ada yang hilang hidung. Cropping tak clean, boleh touch lagi untuk buang stroke putih kat kepala. Maybe next time boleh guna gambar yang real.

Nice try.. https://t.co/3OaF29cNOC

— sofyank96 (@sofyank96) October 21, 2023

Author

Diyana Rahip

View all posts

View all posts


TNG Digital didenda RM600,000 benarkan individu yang disekat guna eDompetnya

KUALA LUMPUR: Satu notis menarik muncul di laman web rasmi Bank Negara Malaysia pada Jumaat. TNG Digital telah didenda kerana tidak mematuhi Akta Perkhidmatan Kewangan 2013.

Secara khususnya, syarikat itu melanggar akta tersebut dengan turut melibatkan dasar berikut:

1. Dokumen polisi Pencegahan Pengubahan Wang Haram dan Pencegahan Pembiayaan Keganasan – Wang Elektronik dan Caj Bukan Gabungan Bank & Kad Kredit (Sektor 4) (AML/CFT Sektor 4 PD)
2. Dokumen dasar Pencegahan Pengubahan Wang Haram, Melawan Pembiayaan Keganasan dan Sekatan Kewangan Sasaran untuk Institusi Kewangan (AML/CFT dan TFS untuk PD FI)

Dalam notis daripada Bank Negara, TNG Digital pada dua kes berasingan membenarkan dua individu, yang dikenakan sekatan oleh kerajaan di bawah Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram (Pengisytiharan Entiti Tertentu dan Keperluan Pelaporan) ( Pindaan) Perintah 2014, untuk mendaftar akaun eDompet.

Kes pertama, TNG Digital gagal menjalankan saringan sekatan ke atas nama pelanggan bagi memastikan mereka dibenarkan menggunakan instrumen kewangan yang dilesenkan oleh kerajaan.

Kes kedua ialah apabila TNG Digital gagal menyemak silang sama ada nama pelanggan dalam sistem mereka dipadankan dengan Senarai Resolusi Majlis Keselamatan Pertubuhan Bangsa-Bangsa Bersatu atau Senarai Dalam Negeri Menteri Dalam Negeri.

Dalam kedua-dua kes, nampaknya berlaku kesilapan manusia dan usaha wajar yang amat minimum dibuat dalam memastikan pelanggan dibenarkan secara sah menggunakan TnG eWallet.

TNG Digital bagaimanapun segera melaporkan kepada Bank Negara Malaysia sebaik sahaja mereka menyedari kedua-dua pelanggaran itu berlaku. Langkah pembaikan telah diambil oleh syarikat untuk menangani tindakan ketidakpatuhan.

Walaupun begitu, BNM mengenakan Penalti Kewangan Pentadbiran sebanyak RM600,000 ke atas TNG Digital, yang syarikat itu bayar pada 31 Mei 2023. — SoyaCincau

Author

Taufik Asmady Abdul Aziz

View all posts

View all posts


Kelantan United gagal sekat Kedah kutip tiga mata penuh

KOTA BHARU: Kelantan United gagal memanfaatkan kelebihan bermain di halaman sendiri selepas tewas 2-3 kepada Kedah Darul Aman (KDA) FC dalam aksi tunggal Liga Super di Stadium Sultan Muhammad IV, di sini malam tadi.

Bermain di hadapan kira-kira 1,000 penonton, Kelantan United terlebih dahulu membuka jaringan pada minit ke-22 menerusi penyerang import Brazil Devid Silva yang menerima hantaran lintang rakan sepasukan Jose Porteria.

Susulan gol pertama itu, Kelantan United dikendali Tomas Trucha meneruskan asakan bagi menambah jaringan dan Devid  sekali lagi hampir menewaskan penjaga gol Kedah Kalamullah Al-Hafiz Mat Rowi menerusi tandukan pada minit ke-25.

Gol penyamaan Kedah hadir pada minit ke-34 menerusi tandukan pemain import Brazil Willian Sousa yang menyambut kemas tendangan sudut Lee Tuck sekali gus menewaskan penjaga gol Kelantan United Ahmad Asyraaf Omar.

Kedah kemudian mendahului di depan selepas Manuel Gasparini yang dikasari pertahanan Kelantan United dalam kawasan kotak penalti menyempurnakan sepakan penalti yang diberikan pengadil pada minit ke-44.

Bersambung babak kedua, Kedah berhasil menambah jaringan ketiga menerusi pemain gantian Mohamad Al Hafiz Harun pada minit ke-79 menerusi jaringan penalti.

Kelantan United bagaimanapun merapatkan kedudukan dengan gol kedua mereka menerusi jaringan penalti Yan Victor Silva pada minit ke-88 namun jaringannya itu tidak mampu untuk menahan Kedah daripada mengutip tiga mata penuh selepas wisel penamat ditiupkan. – BERNAMA


Kemelut PAFA: Exco Perak akan jumpa PJS cari jalan penyelesaian

BATU GAJAH: Kerajaan negeri akan meminta maklum balas daripada Pesuruhjaya Sukan (PJS) berhubung status terkini Persatuan Bolasepak Perak (PAFA) yang masih digantung.

Pengerusi Jawatankuasa Pendidikan, Pengajian Tinggi, Belia dan Sukan negeri, Khairudin Abu Hanipah berkata, pihaknya akan mengadakan pertemuan dengan PJS dalam masa terdekat agar kemelut yang melanda badan induk bola sepak negeri itu dapat diselesaikan.

“Kita ingin semak dan cari jalan penyelesaian seperti yang disarankan oleh PJS sendiri kerana kemelut berpanjangan ini memberi kesan terhadap pembangunan sukan bola sepak negeri.

“Saya ambil tanggungjawab ini untuk pastikan tiada pihak terguris dan pada masa sama mahu pastikan PAFA boleh bergerak seperti persatuan bola sepak negeri lain,” katanya ketika ditemui selepas merasmikan Majlis Penutup dan Penyampaian Hadiah Kejohanan Liga Sepak Takraw (STL) Perak di sini hari ini.

Pada 7 Mac lepas, PAFA digantung selama enam bulan oleh PJS berikutan kemelut yang melanda badan induk bola sepak itu dan ia dibuat bagi membolehkan PAFA membuat langkah pemulihan oleh Jawatankuasa Eksekutif 2018-2021 bagi mengadakan Kongres Tahunan mengikut perlembagaan.

PAFA yang diterajui Presidennya, Datuk Mohd Azhar Jamaluddin selepas itu telah mengemukakan Maklumat Yang Kena Beri (MYKB) termasuk laporan Kongres Tahunan PAFA ke-63 yang diadakan 28 Mei lepas kepada PJS.

Mengulas lanjut, Khairudin berkata, pihaknya masih optimis bahawa jalan penyelesaian bagi konflik tersebut mampu dicapai demi kelangsungan pembangunan sukan bola sepak negeri. – BERNAMA